Футболда ғирромлик кетмайди / ADOLAT ижтимоий-сиесий газетаси\n«Ёшларга имконият бериш керак»\nЎФФ (айни пайтда ЎФА) беш футболчини умрбод футболдан четлаштириш ҳақида қарор қабул қилди! Нега?\n(“Adolat” 2018 йил, 19 январь, 3-сон)\nГазетамизда юқоридаги сарлавҳа остида ЎФА томонидан беш нафар ёш футболчини умрбод футболдан четлаштириш борасида чиқарган қарори бўйича мақола чоп этган эдик. Шундан сўнг мавзу бўйича муштарийлардан телефон қўнғироқлари бўлди, мактублар олдик. Мавзуни давом эттириш, муштарийларимизнинг саволларига жавоб топиш ва ўзбек футболида амалга оширилаётган ўзгаришлар хусусида батафсил маълумот олиш мақсадида Ўзбекистон Миллий олимпия қўмитаси президенти, Ўзбекистон футбол ассоциацияси биринчи вице-призиденти Умид АҲмаджоновга мурожаат қилдик.\n— Ўзбекистон U-23 терма жамоасининг Хитойдаги Осиё чемпионатида бош совринни қўлга киритишига қандай омиллар сабаб бўлди, деб ўйлайсиз?\n— Аввало, Ўзбекистон Олимпия терма жамоаси Хитойда бўлиб ўтадиган 23 ёшгача бўлган футболчилар ўртасидаги Осиё чемпионатига муносиб тайёргарлик кўриши бўйича махсус режа ишлаб чиқилди.\nУшбу режага кўра, терма жамоа мураббийлар штаби олдига биринчи навбатда жамоани иқтидорли ва малакали футболчилар билан таъминлаш вазифаси қўйилди. Мазкур вазифа бўйича олий ва биринчи лига клубларида тўп сураётган 100 дан ортиқ футболчилар кўрикдан ўтказилди. Кўрикка илмий ёндашган ҳолда, футболчиларнинг жисмоний, техник ва тактик тайёргарлик ҳолатлари аниқланди.\nФутболчилар томонидан кўрсатилган натижалар махсус тузилган мураббийлар кенгаши томонидан таҳлил қилиниб, улардан энг иқтидорли ва энг кучли бўлган футболчилар саралаб олинди ҳамда Ўзбекистон Олимпия терма жамоаси шакллантирилди. Терма жамоага Равшан Ҳайдаров бошчилигидаги малакали мураббийлар тайинланди.\nТерма жамоа тўрт маротаба ўқув-йиғин ўтказиб, бир қатор ўртоқлик ўйинларида майдонга тушди. Ўқув-йиғин давомида футболчиларимизнинг жисмоний, техник, тактик, функционал ва психологик ҳолатлари назоратдан ўтказилди.\nДемак, ғалабамизнинг бош омили — холис танлов, малакали мураббийлар штаби, жиддий тайёргарлик ва фидойи футболчилар бўлди.\n— Ҳакамларимизнинг савиясини ошириш ва улар томонидан ўйинларнинг холис бошқарилишини таъминлаш борасида қандай чора-тадбирлар амалга оширилмоқда?\n— Ўзбекистон футбол ассоциацияси томонидан юртимизда ҳакамлик сифатини ошириш, Суперлига, Про-лига ҳакамлари, шунингдек, ёш ҳакамлар билан ишлашни йўлга қўйиш, мунтазам равишда уларнинг малакасини ошириб бориш бўйича бир қатор чора-тадбирлар амалга оширилмоқда.\n2017 йилнинг ноябрь ойи ҳолатига кўра, Ўзбекистон футбол федерациясида бош ҳакамлар сони 8 нафарни ташкил этаётган эди. Биз ҳакамларимиз сонини ва уларнинг савиясини ошириш учун ёш ҳакамларни тарбиялаш ва уларнинг тажрибасини оширишга қаратилган ислоҳотларни йўлга қўйдик. Биринчи навбатда, белгиланган режа асосида ҳакамларнинг жисмоний ҳолатини синовдан ўтказиш мақсадида улардан нормативлар қабул қилиш жараёни йўлга қўйилди.\nНоябрь ва декабрь ойларига келиб ёш ҳакамлар ва тажрибага эга бўлган ҳакамларни аттестациядан ўтказилгандан сўнг ҳозирги кунда бош ҳакамлар сони 25 нафарга етказилмоқда.\n2018 йилдан бошлаб ёш ҳакамларимиз сони кўпайтирилади. Уларнинг малакасини ошириш, янги мавсумдан олдин тайёргарлигини юқори босқичга олиб чиқиш мақсадида жорий йилнинг 10-20 февраль кунлари Туркиянинг Анталия шаҳрида юртимиздаги 13 нафар рефери ва 17 нафар рефери ассистентлари иштирокида ўқув-машғулот йиғини ўтказилди.\nБундан ташқари, ўзбекистонлик ҳакамлар мунтазам равишда юртимизда ва хорижда ташкил қилинаётган семинарларда иштирок этиб келишмоқда.\n— Жорий йилдан бошлаб янги форматдаги Ўзбекистон Суперлигасига асос солинди. Унда иштирок этадиган жамоалар сони 12 та этиб белгиланди. Ушбу янги тизимнинг қандай афзалликлари бор?\n— Миллий чемпионатимизни Суперлигага ўзгартириб, клублар сонини 12 тага қисқартиришимиздан асосий мақсад чемпионатимизда рақобатни ошириш. Эндиликда клублар ҳар бир ўйинда ғалаба қозониш учун астойдил курашишади. Ўткинчи ўйинлар бўлмайди. Юқори 6 та ўринни эгаллаган жамоалар чемпионлик учун баҳс олиб борса, қуйидаги олтита жамоа Суперлигада жон сақлаб қолишга ҳаракат қилади.\nБундан ташқари, Про-лига савиясини ошириш борасида ҳам кўплаб чора-тадбирлар амалга оширилмоқда. Қанчалик учрашувлар курашларга бой, қизиқарли ва чиройли кечса, мухлислар яна стадионларга қайтади. Асосий мақсадимиз ҳам шу. Қолаверса, клублар ҳам ўз олдиларига катта мақсад қўйса, лигаларда рақобат кучайса, бу футбол савияси учун, футбол имижи учун, албатта, катта ютуқ. Агар клублар рақобатбардош тизим ва инфратузилма ярата олишса, айтиш мумкинки, бу лигалар ривожи, умуман, футбол ривожи учун катта қадамдир.\n— Болалар футболини ривожлантириш бўйича қандай чора-тадбирлар амалга оширилмоқда?\n— Бу борада биринчи галда болалар мураббийларининг малакасини, билим савиясини ошириш масаласига алоҳида аҳамият қаратилаяпти. Футбол мактабларида Европанинг футболи ривожланган мамлакатлари ўқув-методикаси асосида иш олиб бориш, болалар билан машғулотларни янги услубда, Европа андозаларига мос равишда ўтказиш ва шу йўл орқали юқори савияли футболчиларни тайёрлашга катта аҳамият қаратилмоқда.\nМана шу мақсадда, вилоятлар тўртта ҳудудга бўлинган ҳолда, ҳар бир ҳудуд учун бир нафардан хорижлик мутахассис жалб қилиш амалиёти йўлга қўйилмоқда.\nЮртимизга ташриф буюрадиган мутахассислар ҳудудларда болалар футболи мураббийлари ва селекционерлар билан иш олиб боришади. Уларга ёш футболчиларни футбол мактабларига саралаб олиш, ўқув-машғулотларини ўтказиш, истеъдодли футболчиларнинг маҳоратини сайқаллаб бориш бўйича керакли маслаҳатлар бериб боришади.\nШунингдек, болалар футболида нохолисликни йўқотиш ва шаффофликни таъминлаш борасида ҳам кўплаб ислоҳотлар бошлаб юборилган. Биринчи навбатда, юртимизда болалар ва ўсмирлар футбол мактабларига қабул жараёнлари холис ўтишини таъминлашга жиддий эътибор берилаяпти. Бунинг учун футбол мактабларига қабул пайтида ота-оналар билан биргаликда ЎФАнинг вакиллари ҳам иштирок этиши белгилаб қўйилди. Шунингдек, қабул жараёни маҳаллий ва республика ОАВда ёритилиб, телевидениеда кўрсатиб борилади. Бу эса қабул жараёнидаги нохолисликларнинг олдини олишга ёрдам беради.\n— Беш нафар ёш футболчини бир умрга футболдан четлатиш ҳақида қарорингиз эълон қилинди. Фикримизча, бунда шошқалоқликка йўл қўйилгандек. Бу ҳолатда ёш футболчиларни эмас, шу ишнинг тепасида турганлар жазоланиши керак эди, шекилли. Эслатиб ўтай, бу мавзуда «Adolat» газетасининг 2018 йил, 19 январь, 3-сонида «Ёшларга имконият бериш керак» сарлавҳаси остида мақола чоп этган эдик. Қарорингизни ўзгартириб, ёш футболчиларга яна бир имконият бериш ҳақида ўйлаб кўрмадингизми?\n— Албатта, ОАВнинг ЎФА томонидан амалга оширилаётган ислоҳотларга, чиқараётган қарорларига ўз муносабатини билдираётгани бизни қувонтиради. Биз «Adolat» газетасида чоп этилган мазкур мақола билан танишиб чиқдик. Бироқ, бугун футболимиз атрофида содир этилаётган турли кўринишдаги қонунбузарликлар билан курашмас эканмиз, эртага ўйлаган режаларимизни амалга ошира олмаймиз. Афсус билан таъкидлаш жоизки, бугунгача ўзбек футболида турли «ўйинлар» бўлган. Ўзбекистон футбол ассоциацияси эса футболимизда шаффофликни таъминлаш, ноҳақликларнинг олдини олиш ва ғирромликларга барҳам бериш мақсадида бир қатор чора-тадбирлар амалга оширмоқда. Биз бу йўлдан қайтмоқчи эмасмиз.\nҚарорда исм-шарифлари келтирилган футболчилар Ўзбекистон футбол федерацияси томонидан бир умрга футболдан четлатилди. Буни ўзгартирмоқчи эмасмиз. Қарор ўз кучида қолади.\nЎзбекистон футбол ассоциацияси доимий равишда футболдаги ғирромликлар, ёш кичрайтиришлар ва ҳужжатларни сохталаштириш билан боғлиқ ҳолатларга қарши кураш олиб боради. Ўзбек футболидаги ҳар бир футболчини шахсан ўзим текшираман. Агар қонунбузарликлар аниқланса, қатъий равишда жазоланади. Бир сўз билан айтганда, бизга ғирром футбол керакмас.\nШунингдек, футболчиларни чет давлатларга сотиш бўйича қоидабузарликка йўл қўйган, катта пул ишлаш мақсадида, футболчини ғирромликка қўл уришга мажбур қилган футбол агентлари ҳақида маълумотлар ҳам тўпланган. Бу маълумотлар ҳам тез орада федерация расмий сайтида эълон қилинади ва уларга тегишли жазолар тайинланади. Бу эса футбол ўйнаш ўрнига тезроқ бойиб кетиш, обрў ортириш илинжида юрганларга сабоқ бўлиши керак.\n— Самимий ва ошкора суҳбат учун ташаккур.\nСуҳбатдош: «Adolat» мухбири\nPS: Хабарингиз бор, Ўзбекистон футбол федерацияси Ижроия қўмитаси Бюроси қарори асосида “Навбаҳор-Лочинлари” футбол клуби футболчиси Ойбек Қиличев бир йил муддатга, “Бунёдкор” футбол клуби футболчиси Дилшод Аҳмадалиев эса бутунлай футболдан четлатилганди. Аммо шунга қарамай, номлари юқорида тилга олинган футболчилар ўз клублари таркибида ўртоқлик ўйинида майдонга тушиб юргани маълум бўлди.\nЎзбекистон футбол федерацияси Ижроия қўмитаси Бюроси қарорларини бузганлиги учун Ижроқўм Бюросининг 2018 йил 21 февралдаги 6-сонли қарорига кўра “Навбаҳор-Лочинлари” ҳамда “Бунёдкор” футбол клубларининг ҳар бирига 500 миллион сўм миқдорида жарима солинди.


Россия АҚШ санкцияларига муносиб жавоб беришга ваъда берди\nРоссия АҚШ санкцияларига муносиб жавоб беришга...\n07.04.2018 11:52 0 14576\n«Биз бу чекловларни жавобсиз қолдирмаймиз», — дейилади баёнотда.\nБугун, 7 апрель куни Россия ташқи ишлар вазирлиги мамлакат АҚШ жорий этган янги санкцияларни жавобсиз қолдирмаслигини маълум қилди. Бу ҳақда «Aif.ru» хабар қилмоқда.\n«АҚШ жорий этаётган санкциялар оддий халққа, ўз сайловчиларига ва ўртадаги иқтисодий муносабатларга зарар етказмоқда. Илгари жорий этилган чекловлар таъсирини кутмасдан, Вашингтон шу даражада бемаъниликка бормоқдаки, АҚШ билан аввалдан яқин ҳамкорлик қилган ва минглаб иш ўринларини яратган компанияларга зарба беришга ҳаракат қилаяпти. Биз бу чекловларни жавобсиз қолдирмаймиз», — дейилади баёнотда.\n6 апрель куни АҚШ Россиянинг бир қатор компания ва шахсларига санкциялар жорий этишни мўлжаллаётгани ҳақида хабар қилган эдик.\nРоссия АҚШ санкция\nИқтисодиёт 07/04, 11:26\nАҚШ молия вазирлиги ўзининг санкциялар рўйхатига россиялик бир қатор жисмоний шахс ва компанияларни киритди\nСиёсат 16/04, 00:13\nАҚШ яна «бошлади»: Душанбадан Россияга янги санкциялар жорий этилади


Корхонамиз алкоголли ва алкоголсиз ичимликларнинг улгуржи савдоси билан шуғулланади (ИФУТ коди – 46900). Кичик корхоналар учун ходимларнинг ўртача йиллик сони 6–25 кишини ташкил этади. 2019 йилнинг июнь ойида ходимларимиз сони 66 кишини ташкил этди.\nКорхона қайси пайтдан бошлаб кичик корхона мақомини йўқотади? 2019 йил якунлари бўйичами? Ёки ходимлари сони 25 кишидан ошган ойдан кейин келувчи ойдан бошлабми? Кичик корхонадан йирик корхонага ўтиш тартиб-таомиллари қандай?\n– Ходимлар сони йил натижалари бўйича ошган тақдирда корхона кичик тадбиркорлик субъекти мақомини йўқотади (Низом, АВ томонидан 17.02.2017 йилда 2858-сон билан рўйхатдан ўтказилган).\nКичик тадбиркорлик субъектлари фаолият юритадиган тармоғидан келиб чиққан ҳолда ходимларининг ўртача йиллик сонига қараб белгиланади («Тадбиркорлик фаолияти эркинлигининг кафолатлари тўғрисида»ГИ Қонуннинг 5-моддаси; Таснифлагич, ВМнинг 24.08.2016 йилдаги 275-сон қарорига 1-илова).\nКорхонада белгиланган ходимларнинг ўртача йиллик сони ошган тақдирда у кичик корхона мақомини йўқотади. Кичик корхонадан йирик корхонага ўтишнинг ҳеч қандай тартиб-таомиллари мавжуд эмас.


Ишхонамизда бир ходим ишдан бўшаяпти. Тўланган даромадлар ва ушлаб қолинган жисмоний шахслардан олинадиган даромад солиғи суммалари тўғрисида маълумотномани тўлдираётганда биз шундай муаммога тўқнаш келдик: ходимга иш ҳақидан ташқари, жорий йилда моддий ёрдам берилган ва совға топширилган. Уларни Маълумотноманинг 1-«Солиқ солиш шкаласига мувофиқ ставкалар бўйича солиқ солинадиган даромадлар» бўлимида ҳисоблаб ёзилган миқдорда кўрсатишимиз керакми? Ёки, агар бўлса, солиқ солинмайдиган чегарадан ошадиган сумманигина кўрсатамизми?\n– Моддий ёрдам суммаси ва совғанинг қиймати Тўланган даромадлар ва ушлаб қолинган жисмоний шахслардан олинадиган даромад солиғи суммалари тўғрисида маълумотноманинг 1-бўлимида тўлиқ миқдорда кўрсатилиши керак.\nМисол. Ходимга жорий йилнинг 10 апрелида 1,1 млн сўмлик совға берилди. Маълумотноманинг 1-бўлимида унинг тўлиқ қиймати – 1 100 минг сўм кўрсатилади. ЖШДС солиқ солинмайдиган қисми – 576 630 сўм (96 105 (2014 йил 1 январдаги ЭКИҲ) х 6) эса 5-«Имтиёзлар (солиқ солишдан озод қилинган даромадлар)» бўлимида кўрсатилади.


Шавкат Мирзиёев: Аҳолига енгиллик ва қулайлик яратиш зарур - Zamin.uz\nШу билан бирга, хизматлар қамрови ва тезкорлигини ошириш учун ҳал этилиши лозим бўлган муаммолар ҳам бор. Масалан, зарур маълумотлар тўлиқ рақамлаштирилмаганлиги сабабли атиги 11 фоиз хизматлар электрон шаклда кўрсатилмоқда. Ягона интерактив давлат хизматлари порталининг мобил иловаси орқали 30 турдаги хизмат кўрсатиш мумкин, холос. Ундан атиги 11 таси интерактив хизматлар.\nЭлектрон идентификация тизими ҳамда электрон рақамли имзо билан ишлаш ривожланмаган. Тақдимотда шу каби муаммолар ва уларнинг ечимлари муҳокама қилинди. Давлатимиз раҳбари соҳани янада ривожлантириш, аҳолига қулайликларни ошириш бўйича устувор вазифаларни белгилаб берди.\nЭлектрон рақамли имзо билан ишлаш тизимини такомиллаштириш, давлат хизматлари порталининг мобил иловасини ривожлантириш, ногиронлиги бўлган шахсларга тўловларда чегирма бериш чоралари белгиланди. “Замин” янгиликларини “Twitter”да кузатиб боринг\nЯнгиликлар » Жамият » Шавкат Мирзиёев: Аҳолига енгиллик ва қулайлик яратиш зарур


Жол хожалығын раўажландырыў бойынша ўазыйпалар белгиленди – Qaraqalpaqstan Respublikası Úy-jay kommunal xızmet kórsetiw ministrligi\nЖол хожалығын раўажландырыў бойынша ўазыйпалар белгиленди\nӨзбекстан Республикасы Президенти Шавкат Мирзиёев 2 октябрь күни жол хожалығын раўажландырыўдың ҳәм тараўға инвеститсияларды кең тартыў мәселелерине арналған жыйналыс өткерди.\nМәмлекетимизде жәми жүклердиң 98 проценти ҳәм жолаўшылардың 88 проценти автомобиль жоллы арқалы тасылады. Кейинги жылларда журтымыз экспортынде тайын өнимлер үлеси көбейип бармақта. Келесиде оны және де асырыў жойбарластырылған. Товарларды мәнзилине тез ҳәм сапалы жеткизиў ушын болса раўажланған жол инфраструктурасы керек.\nЖыйналыста усы тараўды раўажландырыўдың, қурылыс проектларин турақлыфинанслық дерек менен тәмийинлеў мәселелери талқыланды.\nАвтомобиль жолларын қурыў ямаса ремонтлаў жумысларына халық ара шөлкемлер ҳәм жеке шериклерди актив тартыў зәрүрлиги атап өтилди. Атап айтқанда, халық ара ҳәм мәмлекетлик әҳмиетке ийе 1 мың 600 километр узынлықдағы жолларға тийисли18 дана ири проектти усындай шериклик тийкарында әмелге асырыў бойынша көрсетпелер берилди.\nИшки жолларды ремонтлаўда аймақлардың қатнасыўы сезилмуй атырғаны көрсетип өтилди. Финанс министрлигине Республика бюджетинен тек улыўма пайдаланыўдағы жолларға, ишки жолларға болса жергиликли бюджеттен қаржы ажыратыў режимсин енгизиў ўазыйпасы қойылды.\nШет ел мәмлекетлерде жол хожалығы саласында мәмлекетлик-жеке шериклик жақсы раўажланғаны айтып өтилди. Жол бойы инфраструктура обьектлерин бериў арқалы проектлерге инвесторларды тартыў мүмкинлиги талқыланды


Ўзбекистон ва Япония ўртасида умумий қиймати 8,5 млрд АҚШ долларидан зиёд қўшма лойиҳаларни амалга ошириш бўйича келишувга эришилди | Uzbekistan Today\nБош саҳифа / Сиёсат / Ўзбекистон ва Япония ўртасида умумий қиймати 8,5 м...\nЎзбекистон ва Япония ўртасида умумий қиймати 8,5 млрд АҚШ долларидан зиёд қўшма лойиҳаларни амалга ошириш бўйича келишувга эришилди\nЎзбекистон Республикаси Президенти Ислом Каримовнинг таклифига биноан Япония Бош вазири Шиндзо Абэ 24 октябрь куни расмий ташриф билан мамлакатимизга келди. Ташрифнинг асосий воқеалари 25 октябрь куни бўлиб ўтди, деб хабар беради Ўзбекистон Миллий ахборот агентлиги.\nИслом Каримов ва Шиндзо Абэнинг тор доирадаги учрашувида мамлакатларимиз ўртасидаги ҳамкорликнинг бугунги ҳолати ва уни янада ривожлантириш истиқболлари муҳокама қилинди, долзарб минтақавий ва халқаро масалалар юзасидан атрофлича фикр алмашилди.\n– Ўзбекистон Японияга улкан сиёсий, иқтисодий, интеллектуал ва инвестицион салоҳиятга эга, тараққий этган давлатлардан бири, вақт синовидан ўтган ишончли шерик сифатида қарайди. Япония Бош вазирининг ушбу расмий ташрифини мамлакатимиз сиёсий-ижтимоий ҳаётида муҳим воқеа, мамлакатларимизнинг ўзаро ҳамкорликни янада ривожлантириш, унга янги суръат бағишлашга бирдай интилиши ифодаси, деб биламиз, – деди Ислом Каримов.\n– Ўзбекистондек ажойиб мамлакатга келганим, Сиз Жаноби Олийлари билан учрашиб турганимдан ғоят мамнунман. Япония билан Ўзбекистон ўртасида ҳамкорлик йўлга қўйилгани ва изчил ривожланиб келаётганида Сизнинг хизматларингиз беқиёс. Мамлакатингизда японлар билан боғлиқ тарихий жойлар ҳурмат-эътибор билан асраб-авайлаб келинаётгани учун Япония халқи номидан чуқур миннатдорлик билдираман. Ушбу учрашувимиз, ҳукумат аъзолари ва йирик компаниялар раҳбарлари иштирокида ўтадиган бизнес-форум мамлакатларимиз ҳамкорлигини янги босқичга кўтаради, деб ишонаман, – деди Шиндзо Абэ.\nИкки мамлакат иқтисодиёти жадал ривожланиб бормоқда. Бу ўзаро ҳамкорликни барча соҳаларда кенгайтириш учун шароит яратади. Ўзбекистон ва Япониянинг улкан иқтисодий имкониятлари – табиий бойликлари ва юқори технологиялари, илмий салоҳияти, молиявий ва меҳнат ресурслари бир-бирини тўлдиради.\nМузокарада сиёсий мулоқотларни изчил давом эттириш, савдо, саноат, молия, энергетика, фан-таълим, маданият каби соҳаларда ҳамкорликни янада кенгайтиришга келишиб олинди. Хавфсизлик ва барқарорликни мустаҳкамлаш, халқаро таҳдид ва хавф-хатарларга қарши биргаликда курашиш масалаларига алоҳида эътибор қаратилди.\nЎзбекистон ва Япония раҳбарлари мулоқотни икки мамлакат расмий делегацияларининг кенгайтирилган таркибдаги музокарасида давом эттирдилар. Томонлар савдо-иқтисодий, инвестициявий, молиявий-техникавий ва маданий-гуманитар соҳалардаги ҳамкорликни ривожлантириш, ўзаро савдо айланмаси ҳажмини ошириш ва номенклатурасини кенгайтиришга оид масалаларни муҳокама қилдилар.\nОлий даражадаги мулоқот чоғида мамлакатларимиз ўртасида барча соҳаларда алоқаларни янада фаоллаштиришга оид масалалар юзасидан фикр алмашилди. Фойдаланилмаётган имкониятларни ишга солиш, ҳамкорлик салоҳиятини тўлиқ юзага чиқариш йўллари муҳокама қилинди.\nМузокаралар якунида Президент Ислом Каримов ва Бош вазир Шиндзо Абэ Ўзбекистон ва Япония ўртасида стратегик шерикликни чуқурлаштириш ва кенгайтириш тўғрисидаги қўшма баёнотни имзоладилар. Ташқи ишлар вазирликлари ва молия муассасалари ўртасида, энергетика, илм-фан, соғлиқни сақлаш соҳаларидаги ҳамкорликни ривожлантиришга доир қатор ҳужжатлар имзоланди. Энергетика ва транспорт тизимини модернизация қилиш, минерал-хомашё ресурсларини ўзлаштириш ва қайта ишлаш, автомобилсозлик, нефть-газ ва кимё саноати, телекоммуникация ва бошқа замонавий соҳаларда 8,5 миллиард доллардан ортиқ қийматдаги қўшма инвестицион лойиҳаларни амалга ошириш бўйича келишувларга эришилди.\nЎзбекистон ва Япония раҳбарлари оммавий ахборот воситалари вакиллари билан учрашувда музокаралар амалий ва ишчан руҳда ўтганини, эришилган келишувлар мамлакатларимиз ҳамкорлигини янги мазмун билан бойитганини таъкидладилар. Муҳокама қилинган барча масалалар бўйича томонларнинг позиция ва қарашлари бир хил ёки яқин экани, мамлакатларимиз ўзаро ҳамкорликни янада ривожлантиришдан манфаатдорлиги қайд этилди.\nЎзбекистон Республикаси Президенти Ислом Каримов ва Япония Бош вазири Шиндзо Абэ мамлакатларимиз ишбилармон доираларининг бизнес-форуми очилишида иштирок этдилар.\nКуннинг иккинчи ярмида Япония Бош вазири Шиндзо Абэ Ўзбекистон Республикаси Бош вазири Шавкат Мирзиёев ҳамроҳлигида Мустақиллик майдонига ташриф буюрди. Олий мартабали меҳмон ҳурриятимиз, порлоқ истиқболимиз ва эзгу ниятларимиз рамзи бўлган Мустақиллик ва эзгулик монументи пойига гул қўйди. Президентимиз Ислом Каримов раҳнамолигида бу ерда амалга оширилган кенг кўламли бунёдкорлик ва ободонлаштириш ишларига юксак баҳо берди.\nАлишер Навоий номидаги Ўзбекистон давлат академик катта театрининг қурилишида Иккинчи жаҳон уруши йилларида тақдир тақозоси билан юртимизга келиб қолган японияликлар ҳам иштирок этган. Президентимиз ташаббуси билан мазкур театр биноси яқинда реконструкция қилиниб, тўла таъмирланди. Ўзбекистон ва Япония Бош вазирлари янада чирой очган ушбу кошонанинг очилиш маросимида иштирок этди.\nШиндзо Абэ япон ҳарбийлари мангу қўним топган масканга ташриф буюрди, улар хотирасига бағишлаб бунёд этилган ёдгорлик пойига гул қўйди. Япония Бош вазири бу жой обод масканга айлантирилгани, ватандошларининг хотираси абадийлаштирилгани учун Президентимизга миннатдорлик билдирди.


АҚШ Конгресси 2019 йилги ҳарбий бюджетни 2 фоизга оширди\nАмерика Конгресси рекорд муддатда 2019 молия йилига мўлжалланган мудофаа бюджетини қабул қилди ва имзолаш учун президентга юборди. Унда ҳарбий ҳаражатлар 2 фоизга кўпайтирилиши ва қуролли кучлар ҳарбийлари сонини 15600 кишига кўпайтириш кўзда тутилган.\nҲужжатда терроризмга қарши кураш доирасида Афғонистон, Сурия, Яман, Ироқ, Нигер, Ливия ва Сомолидаги ҳарбий тадбирларни молиялаштириш кўзда тутилган. Бироқ ҳужжат Пентагоннинг устиворликлари кичик урушлардан иккита йирик давлат - Россия ва Хитойга қарши туришда ўзгаришини акс эттиради.\nКонгресс АҚШ мудофаа вазирлигининг бюджет масаласидаги аризасини кенгайтирди, унга қўшимча битта авианосец киритди. Флот умумий ҳисобда 13та янги кема қуриш учун жамғарма олади, бу Россия ҲДФ шу йилда қуришни режалаштираётгандан икки марта камдир. Россия билан чегараларда мамлакат мудофаа қобилиятини мустаҳкамлаш учун 6,3 миллиард доллар ажратилиши кўзда тутилган, бундан ташқари Пентагонга Америка жангавор бўлинмаларини Польшага доимий асосда жойлаштириш имкониятларини кўриб чиқиш топширилди.\nҚонун чиқарувчилар Хитойга ҳарбий ва фуқаро мақсадлари йўлидаги технологиялар экспортини чеклашни кескинлаштиришди. Шу билан бирга мудофаа вазири Жеймс Мэттис Россиядан қурол-яроғ ва уларга эҳтиёт қисмлар етказиб берувчи мамлакатларга нисбатан мажбурий санкциялар бажарилиши юзасидан маъмуриятдан талаб қилмасликларини сўради. Шу ўринда вазир Ҳиндистон ва Вьетнамни назарда тутди, бу икки мамлакат АҚШ билан ҳарбий ҳамкорликни кенгайтираётганига қарамай Россиядан ҳарбий техника олишда давом этмоқда.\nМудофаа бюджети Конгресснинг ҳар икки палатаси томонидан кўпчилик овоз билан қабул қилинди.


Ҳозирги кунда вилоятда 17 йирик саноат корхонаси фаолият кўрсатмоқда. Навоий кон-металлургия комбинати, “Навоийазот”, “Қизилқумцемент”, “Навоий иссиқлик электр станцияси” акциядорлик жамиятлари ва “Электркимёзаводи” қўшма корхонаси шулар жумласидандир. “Навоий” эркин иқтисодий зонасидаги 18 корхона томонидан 100 дан ортиқ турдаги рақобатбардош маҳсулотлар ишлаб чиқарилмоқда.\nНавоий вилоятида пахта толасини чуқур қайта ишлаш ва жаҳон бозори талабларига мос экспортбоп маҳсулотлар ишлаб чиқариш, янги иш ўринлари яратишга алоҳида эътибор қаратилмоқда. Миллий банк кредити ҳисобидан Навоий шаҳрида “Бахт текстиль”, “Бахт Навоий”, Қизилтепа туманида “Тошработ текстиль” ва Навбаҳор туманида “Навбаҳор текстиль” масъулияти чекланган жамиятлари томонидан замонавий ва энерготежамкор технологик ускуналар асосида сифатли ип-калава ишлаб чиқариш йўлга қўйилмоқда.\nУмумий қиймати қарийб 70 миллион долларни ташкил этувчи ушбу лойиҳаларни амалга ошириш учун хорижий инвесторлар ҳам жалб этилмоқда. Корхоналарга Швейцариянинг “Ритер” ва Бельгиянинг “Пиканол” компанияларида ишлаб чиқарилган замонавий дастгоҳлар ўрнатилади.\nДавлатимиз раҳбари Кармана туманидаги “Камилла груп” масъулияти чекланган жамиятида Италия технологияси асосида тайёр чарм ишлаб чиқаришни ташкил этиш лойиҳасини кўздан кечирди. Ушбу лойиҳа ишга тушгач, йилига 20 миллион квадрат дециметр тайёр чарм ишлаб чиқариш ва 3,2 миллион долларлик маҳсулотни экспорт қилиш имкони пайдо бўлади. Корхонада 40 иш ўрни яратилади.\n“Аква Тўдакўл” қўшма корхонаси томонидан балиқ чавоғи етиштирувчи инкубацион цех, 250 тонналик музлаткичли омборхона, минг тонна балиқни қайта ишлаш, 400 тонна балиқ филеси ҳамда 350 тонна ярим тайёр маҳсулот ишлаб чиқариш цехлари ташкил этилиши режалаштирилган. "Ипотека-банк" кредити эвазига янги ҳавзалар қазиш ва уларда сув таъминотини яхшилаш учун хориждан махсус техника ва механизмлар, насослар келтирилади.\nНавоий вилояти қоракўл тери етиштириш бўйича мамлакатимизда етакчи ўринни эгаллайди. Вилоятда иқтисодий ислоҳотларни чуқурлаштириш, мулк шаклини ўзгартириш ва фермерлик ҳаракатини ривожлантириш борасидаги ишлар мазкур соҳада янги имкониятлар яратмоқда. Ўзбекистон Республикаси Президентининг 2017 йил 16 мартдаги “Чорвачиликда иқтисодий ислоҳотларни чуқурлаштиришга доир қўшимча чора-тадбирлар тўғрисида”ги қарори бу борада муҳим дастуриламал бўлмоқда.\n“Ванғози агро” фермер хўжалигининг шийпонида Маликобод маҳалласи онахонлари сумалак тайёрлади. Давлатимиз раҳбари улар билан ижтимоий-иқтисодий ислоҳотлар одамлар ҳаётида қандай акс этаётгани, хотин-қизлар турмушини фаровон қилиш, фарзандлар таълим-тарбияси тўғрисида самимий суҳбат қурди.\nКармана тумани “Талқоқ” маҳалла фуқаролар йиғинида янгиланган лойиҳалар асосида 32 хонадонга мўлжалланган икки қаватли ва 46 оила учун 2 сотихли уйлар барпо этилди.\nДавлатимиз раҳбари Шавкат Мирзиёевнинг 2016 йил 21 октябрдаги “2017-2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури тўғрисида”ги қарори асосида қурилаётган уйлар аҳоли турмуш фаровонлигини юксалтиришда муҳим омил бўлмоқда.\nПрезидентимизнинг 2016 йил 22 декабрдаги “Маҳаллий ҳокимликлар ва давлат органларининг ҳудудий бўлинмалари раҳбарлари учун хизмат уй-жойларини қуриш чора-тадбирлари тўғрисида”ги қарорига асосан Навоий вилоятида 2017-2018 йилларда 105 хизмат уйи қурилиши белгиланган бўлиб, жорий йилда 60 уй-жой учун пудратчилар танланиб, қурилиш ишлари жадал суръатларда олиб борилмоқда.\nНавоий иссиқлик электр станцияси Қизилқум ер ости бойликларини ўзлаштириш, тоғ-кон саноати ва ишлаб чиқариш мажмуасини барпо этишда муҳим ўрин тутди. Атиги 25 минг киловатт қувватли станция билан иш бошлаган корхона бугун батамом янги тизимга ўтмоқда. Корхонада иккинчи босқичда 450 мегаватт қувватли замонавий буғ-газ қурилмаси лойиҳаси амалга оширилаётир. Навоий кон-металлургия комбинати, “Навоийазот”, “Қизилқумцемент” акциядорлик жамиятлари каби йирик корхоналар, иқтисодиётимизда салмоғи тобора ошиб бораётган кичик бизнес ва хусусий тадбиркорлик субъектларининг самарали фаолияти айнан шу станцияда амалга оширилаётган инвестиция лойиҳаларига бевосита боғлиқ.\nИккинчи буғ-газ қурилмаси Навоий кон-металлургия комбинати, “Навоийазот” акциядорлик жамияти ва ҳудуддаги қишлоқ хўжалиги истеъмолчиларини электр энергияси билан узлуксиз таъминлаш имконини беради. Лойиҳани амалга ошириш натижасида 1 кВт соат электр энергияси ишлаб чиқариш учун шартли ёқилғининг сарфи камайиши ҳисобидан йилига ўртача 330 миллион куб метр табиий газ тежалади.\nПрезидентимизнинг 2017 йил 17 февралдаги “Фанлар академияси фаолияти, илмий-тадқиқот ишларини ташкил этиш, бошқариш ва молиялаштиришни янада такомиллаштириш чора-тадбирлари тўғрисида”ги қарори асосида фаолият бошлайдиган академиянинг минтақавий бўлими Навоий ҳудудини технологик ва ижтимоий-иқтисодий ривожлантиришга қаратилган фундаментал, амалий ва инновация илмий-тадқиқотларини олиб боришга ихтисослашган бўлиб, унинг таркибида 5 илмий лаборатория иш олиб боради.


Моуриньо: Погба "Олтин тўп"ни ололмайди!\n3 январь, 2017, 11:11\n"Манчестер Юнайтед" бош мураббийи Жозе Моуриньонинг айтишича, Поль Погба жаҳоннинг энг кучли футболчисига бериладиган "Олтин тўп" совринини қўлга кирита олмас экан.\n- Агар Поль Погба ўйин сифатини ошириб борса, энг зўр футболчига айланишга қодир, - деди Жозе Моуриньо. - Погба узоқдан ҳам ажойиб зарба бера олади, бош билан яхши ўйнайди, жарима тўпларини сифатли тепади, кучли ўйин кўрсатади. Лекин одамларнинг қарашини ўзгартирмаса, у "Олтин тўп"ни ютолмайди. Мисол учун дарвозабонларга ҳеч қачон бу соврин берилмайди. Ҳимоячи ва ярим ҳимоячилар ҳам унга эга чиқиши деярли имконсиз. Ким гол урса ўша футболчига "Олтин тўп" бериляпти. Майкл Оуэн, Лионель Месси ва Криштиану Роналду ҳам айнан голлари туфайли "Олтин тўп"га эришди.\nПоль Погба трансфер нуқтаи назаридан дунёнинг энг қимматбаҳо ўйинчиси ҳисобланади. "Ювентус"дан "Манчестер Юнайтед" 105 миллион евро эвазига олиб келинган Поль Погба Англия премьер лигасида 18 та учрашувда тўртта гол урди.


Пандемия даврида дунёдаги энг хавфсиз авиакомпания...\n26.01.2021 10:18 0 1406\nБританиянинг Skytrax маркетинг компанияси мутахассислари коронавирус пандемияси пайтида дунёдаги энг хавфсиз авиакомпания ҳақида маълумотлар тўплашга қарор қилишди. Изланишлар натижасида Qatar Airways энг хавфсиз авиакомпания дея топилган.\nҚатар миллий авиакомпанияси Skytrax мутахассислари томонидан узоқ муддатга хавфсизлиги учун илк бор беш юлдуз билан тақдирланди. Текширув давомида мутахассислар самолётга чиқишдан олдин авиакомпания барча мижозларига вирус юқиши хавфидан сақловчи ҳамда гигиена воситалари топширишганига алоҳида эътибор қаратишган.\n«Самолётлар парвозлар олдидан Доҳа ва бошқа тармоқ аэропортларида қатъий санитария назоратидан ўтказилмоқда, бунда бизнес ва эконом классдаги кабиналарга бир хил эътибор берилмоқда. Qatar Airways ҳар доим пандемия пайтида «тозаликнинг энг юқори стандартларини» сақлаб келди»,- дея изоҳ берган Skytrax мутахассислари.


Бандлик ва меҳнат муносабатлари вазири ўзгарди\nАктам Ҳайитов. Фото: bsca.by\nЎзбекистон стандартлаштириш, метрология ва сертификатлаштириш агентлиги («Ўзстандарт») собиқ директори Актам Ҳайитов Бандлик ва меҳнат муносабатлари вазирлигига раҳбар бўлди. Бу ҳақда «Кун.uz» манбаси хабар берди.\nАктам Ҳайитов бу лавозимда бироз олдинроқ Туризмни ривожлантириш давлат қўмитаси раис бўлиб кетган Азиз Абдуҳакимов ўрнини эгаллаган.\nАктам Ҳайитов 2010 йил мартидан 2014 йил июлигача Ўзбекистон меҳнат ва аҳолини ижтимоий муҳофаза қилиш вазири бўлиб ишлаганди (Мазкур вазирлик 2016 йил февраль ойида Меҳнат вазирлигига , жорий йилнинг май ойида эса Бандлик ва меҳнат муносабатлари вазирлигига ўзгартирилган).\nҲайитов 2014 йил сентябридан «Биокимё» акциядорлик жамиятида иқтисодиёт ва режалаштириш бўйича директор бўлганди. У 2016 йилнинг кузидан буён Ўзбекистон стандартлаштириш, метрология ва сертификатлаштириш агентлиги («Ўзстандарт») бош директори сифатида иш бошлаганди. Энди у яна Меҳнат вазирлигига қайтди.\n«Ўзстандарт» директори 8 ойда лавозимини тарк этди\nАзиз Абдуҳакимов Актам Ҳайитов


Жиззахда қулаган бино юзасидан жиноят иши очилди – Газета.uz\nLotinchada 13 январ 2021, 12:08 Жамият\n10 январь куни кечга яқин Жиззах шаҳрининг Мустақиллик кўчасида қурилаётган 6 қаватли, 1−2 қаватлари савдо дўкони, 3−6 қаватлари уйга мўлжалланган 240 кв.млик бино қулаб тушган эди. Кейинчалик бинонинг қулаш сабабларини аниқлаш борасида Жиззах вилояти прокуратураси томонидан терговга қадар текширув ҳаракатлари бошланган эди.\nҲолат юзасидан ўтказилган терговга қадар текширув натижасига кўра Жиззах вилояти қурилиш соҳасида ҳудудий назорат инспекцияси мансабдор шахсларига нисбатан Жиноят кодексининг 207-моддаси (Мансабга совуққонлик билан қараш) билан жиноят иши қўзғатилди. Бу ҳақда Бош прокуратура матбуот хизмати хабар берди.\nЭслатиб ўтамиз, дастлабки хабарларда бинони «Чорвадор-Қоракўл-Барака» МЧЖ қургани ҳақида сўз юритилди. «Газета.uz» Barakali Qorako’l Chorvador фермер хўжалиги ҳақида гап бораётганини аниқлади. Бироқ, «Баракали қоракўл чорвадор» фермер хўжалиги раҳбари Жиззахда қулаб тушган 6 қаватли уйнинг эгаси эканлиги ҳақидаги хабарларни рад этди.


Буларнинг натижаси ўлароқ, Ўзбекистон фарзандлари нуфузли танловларда фаол иштирок этиб, Ватанимиз шуҳратига шуҳрат қўшмоқда.\nИззатилла Тошкенбоев — улардан бири. Иқтидорли вакилимиз Италияда бўлиб ўтган “Читта ди Пезаро” ХIII халқаро мусиқа танловининг “Миллий куйлар” номинацияси, “Мусиқа учун Ди Фердинандо” ва Витторио Ливи номидаги халқаро танловлар бош мукофотлари совриндори ҳисобланади.\nУ яқинда Жоаккино Россини номидаги халқаро мусиқа фестивалида ўзбек миллий мусиқа асбоби — чангда “Севильялик сартарош” операсидаги мусиқали муқаддимани ҳамда ўзбек ва жаҳон мумтоз санъати асарларини юксак маҳорат билан ижро этгани боис яна бир улкан муваффақиятга эришди. Яъни Иззатилла мамлакатимиздан биринчи бўлиб “Келажак мусиқачиси” номинациясида мусиқа оламидаги энг юксак мукофотлардан бири — “Чинни қалб” совринини қўлга киритди.\nУшбу эътироф И. Тошкенбоевга Ватиканнинг машҳур Авлиё Пётр майдонида Италиянинг “Rai” телерадиокомпанияси томонидан ташкил қилинган халқаро дўстлик фестивалида юз минглаб томошабинлар қаршисида ўз маҳоратини намойиш этиш имконини берди. Ёш созанданинг чанг асбобидаги қойилмақом ижроси боис Рим Папаси Франциск I ўз таассуроти билан ўртоқлашгани ҳолда, ўзбек мусиқачиси билан шахсан танишди. У ҳамюртимиз тақдим этган ўзбек дўпписини эсдалик совға сифатида қабул қилиб олди.\nМазкур рукндаги бошқа мақолалар: « Буюк меъморнинг эски шаҳардаги буюк ишлари\tСуратларда акс этган ҳаёт »


Обама маъмурияти Сурияда мухолифат кучлари тайёрлаш бўйича дастурни тўхтатади\n19:15 / 09.10.2015\nАҚШ президенти Барак Обаманинг маъмурияти Сурия ҳудудидаги мухолифатчиларга ҳарбий сабоқ бериш бўйича ишлаб чиқилган дастур фаолиятини тўхтатиш бўйича қарор қабул қилган. Бу ҳақда The New York Times хабар берди.\nНашрда ёзилишича, президент маъмурияти Сурияда Пентагон томонидан 500 млн доллар сарфлаб тузилган ва ИШИД жангариларига қарши курашишда қўлланиши назарда тутилган бу дастур амалда ўз вазифасини бажармаганини тан олган.\nПентагон бу дастурни бугун, 9 октябрь кунида, АҚШ Мудофаа вазири Эштон Картер Лондондан қайтганидан кейин расман бекор қилмоқчи. Картер Англияга қироллик мудофаа вазири Майкл Фэллон билан Сурия ва Ироқдаги вазиятни муҳокама қилиш учун келган.\nМаълумот берган манбанинг хабарига кўра, шунга ўхшаш тайёрлов маркази Туркияда пайдо бўлиши мумкин.\nЭслатиб ўтамиз, 30 сентябрь куни Россия Сурия ҳудудида ИШИД жангариларига қарши ҳаводан зарба бериш амалиётларига киришди. АҚШ томони рус самолётлари ИШИД базаларини эмас, АҚШ томонидан қўллаб-қувватланувчи Сурия мухолифати базаларига бомба ёдираётганини иддао қилган.


Сардор Рашидов: “КХДРга гол уриш қийин, деб ўйламайман”\n01:55 / 10.11.2015\n“Жамоада кайфият жуда кўтарингки. Аъло даражада, десам ҳам бўлади. Бу рақиб билан алоҳида ҳисоб-китобимиз бор ва бу ўйинда Худо хоҳласа ғалаба қозонамиз. Ягона мақсадимиз ҳам — шу”, — дея сўз бошлади Сардор.\nҚатар чемпионатининг саккиз турида 6та гол уришга, шу билан бирга икки бора дубл қайд этишга улгурган ҳужумкор ярим ҳимоячи мухлисларнинг ташрифи яхши даражада бўлишига умид қилаётганини билдирди.\n“Тошкентга кеча учиб келдим. Тўғриси, бу ўйинга мухлислар томонидан қизиқиш қай даражада эканидан хабардор эмасман. Аммо умид қиламанки шу куни стадионга кўплаб мухлислар ташриф буюради ва Ватанимиз жамоасини қўллаб-қувватлаб туришади”.\nМиллий терма жамоа шарафини 27 ўйинда ҳимоя қилиб, 10 голга муаллифлик қилган 24 ёшли футболчи КХДР дарвозасини ишғол қилиш у қадар мушкул вазифа эмаслигини таъкидлади.\n“КХДР дарвозасига гол уриш қийин деган гапларга қўшилмайман, рости. Қийин эмас. Умуман, исталган рақиб дарвозасига гол урса бўлади. Жамоа билан биргаликда ҳаракат қилсак, албатта мақсадга эришамиз”.\nШимолий Корея терма жамоасининг кучли ва ожиз томонлари ҳақида тўхталар экан, Сардор шундай деди:\n“КХДР терма жамоасининг ҳужум чизиғи кучли деб ҳисоблайман. Заиф нуқтаси сифатида эса ҳимоясини кўрсатган бўлардим. Менимча, уларнинг мудофааси кўп ҳам кучли эмас”.


ИНТЕРНЕТ ВА ҚЎЛ ТЕЛЕФОНЛАРИ ... » Respublika Manaviyat va ma'rifat Makazi Navoiy viloyat bo`limi\nMuallif: admin Sana: 23-03-2016, 19:00 Bo`lim: Информация / Ijtimoiy soha\nИНТЕРНЕТ ВА ҚЎЛ ТЕЛЕФОНЛАРИ\nёшларимиз маънавиятини юксалтиришга хизмат қилсин!\nХХI аср ахборотлаштирилган жамият асридир. Бунинг мазмуни шундаки, жамият ҳаёти ва ривожланишида ахборот-коммуникация технологиялари асосий омилларидан бири бўлиб хизмат қилмоқда.\nДаврий тадқиқот билан бир паллада ягона глобал информацион ҳудуд вужудга келиб, бу ўзига хос жараённинг ижобий ва айрим салбий хусусиятларини келтириб чиқармоқда. Алоқа воситаларининг асрдошларимиз оғирини енгил қилаётгани, замондошимиз дунёнинг исталган жойидан ахборот олиш, узатишга муваффақ бўлаётгани оддий ҳол бўлиб қолди. Сирасини айтганда, компьютер ва уяли телефоннинг жамият ҳаётида қулайликлар яратиши, ўзаро муносабатларнинг такомиллашишига хизмат қилиши, шубҳасиз. Бугунги кунга келиб, одамларнинг, айниқса, ёшларнинг компьютер ва мобиль телефонга бутунлай боғланиб қолаётгани кишини беихтиёр ташвишга солади. Инсон алоқа воситалари учун эмас, алоқа воситалари инсон учундир.\nБироқ, биз бугун ана шу оддий ҳақиқатни унутиб қўяётганга ўхшаймиз! Ҳар тўкисда бир айб, деганларидек, мўъжизакор воситалардан фойдаланишнинг салбий томонлари ҳам кўзга ташланмоқда. Бу, биринчидан, ахборот оқимининг узлуксиз қабул қилиниши билан, иккинчидан, ёшлар онги, соғлиги ва тарбиясига салбий таъсири билан боғлиқ. Мобиль телефон тарқатадиган радиация соҳа мутахассислари ўтказган тажрибаларнинг натижаларига қараганда, инсон танаси, айниқса, гўдаклар миясига катта таъсир кўрсатиб, уларнинг нормал ўсиш жараёнини издан чиқарар экан. Оқибатда суяклар ўсишдан тўхтайди, мияда ўсимталар пайдо бўлиш хавфи туғилади.\nХотира сусаяди, иммунитет тушиб кетади. Саратон касаллигига чалиниш хавфи пайдо бўлади. Телефон туфайли ёш болаларда жиззакилик, руҳий тушкунлик, лоқайдлик каби иллатлар юзага келади. Хулоса шуки, интернет ақл-идрок, иймон-эътиқод ва маънавият учун синов эканини бир лаҳза бўлса ҳам унутмаслигимиз лозим. Интернет ва мобиль телефондан ҳар ким ўз соҳаси, маънавий эҳтиёжи учун керакли ва қимматли маълумотларни олиши лозим.\nДемак, интернетга қандай мақсад билан кириш ғоят муҳим масала. Бундан келиб чиқадики, алоқа воситалари орқали ахлоқимиз, диний қадриятларимиз ва миллий менталитетимизга зид материалларни ўзлаштириш — маънавиятимизга, бинобарин, келажагимизга катта зарар келтириши мумкинлигини ёшларга, ўқувчи ва талабаларга етказиш йўлларини излашимиз керак.\nКармана тумани Маънавият тарғибот бўлими раҳбари.\nФарход маданият саройида вилоят тадбири\nНавоий таваллудининг 575 йиллиги . . .\nМАЪНАВИЯТСИЗЛИК ВА БУЗУҚЛИК ЎЧОҒИ\n. 15 kg .


21:57 / 25.04.2017\n«Вашингтон халқаро молиявий ёрдамни қисқартириш мақсадида Америка халқаро ривожлантириш агентлиги (USAID) дастурларини қисқартириб, уни Давлат департаменти билан бирлаштирмоқчи», деб ёзади АҚШ ташқи ишлар идорасининг ҳужжатига асосланиб Foreign Policy.\nМолиялаштиришнинг қисқартирилиши барча минтақаларни қамраб олган. Энг йирик рецпиент ҳисобланувчи қора қитъа учун молиялаштириш 14 фоизга камаяди ва 5,97 млрд. долларни ташкил этади. Гарчи, асосий ёрдам олувчилар учун пул кўп ҳам камайтирилмайди: Танзания 8,3 фоиз камроқ — $560 млн., Нигерия — $453 млн. (-1,8 фоиз), Уганда — $449 млн (-13,1 фоиз), Замбия — $435 млн (-0,1 фоиз).\nАрманистон учун мўлжалланган 17,6 млн, Озарбойжон учун 7,7 млн, Беларусь учун 7,9 млн доллар молиявий ёрдам тўлиқ бекор қилинган. Гуржистонни молиялаштириш 41,4 фоизга — 28 млн. долларгача кесиб ташланган.\nҚозоғистон (6,2 млн. доллар) ва Туркманистон (3,9 млн. доллар) ёрдамдан тўлиқ узиб қўйилади. Қирғизистонда молиялаштириш 60 фоизга камайтирилса ($18 млн.гача), Тожикистонда бу кўрсаткич 47,6 фоизни ташкил этади — $17,3 млн. Ўзбекистонга эса ёрдам пули 4,4 фоизга оширилган ва 9,8 млн. долларга етказилган.\nҒарбий ярим шарда молиялаштириш 38,9 фоизга камайиб, $662 млн.ни ташкил этади. Энг кам маблағ Шарқий Осиё ва Тинч океани минтақаси ҳиссасига тўғри келади. Бироқ бу ерда ҳам молиялаштириш қисқартирилган (-41,1 фоиз, $321 млн.гача).\nУкраина Давлат департаменти


Ўртоқлик учрашуви. «Челси» япон клубига ютқазди\nЯпонияда йиғин ўтказаётган «Челси» маҳаллий «Кавасаки Фронтале» клуби билан ўртоқлик ўйини ўтказди.\nЙокогама шаҳридаги «Ниссан» стадионида ўтган ўйин япон клубининг 1:0 ҳисобидаги ғалабаси билан якун топди.\nЯгона гол 86-дақиқада бразилиялик ҳужумчи Леандро Дамиау ҳисобига ёзилди.\nҚайд этиш керак, бу ўйин «кўклар»нинг Фрэнк Лэмпард қўл остидаги учинчи беллашуви бўлди. Жамоа бунга қадар Ирландиянинг «Бегимианс» ва «Сент-Патрикс Атлетик» клублари билан ўйнаган, уларнинг биринчиси билан 1:1 ўйнаб, иккинчи рақибни 4:0 ҳисобида мағлуб этганди.\nКавасаки Фронтале – Челси 1:0 (0:0)\nГоллар: Леандро Дамиау (86)\nЧелси: Вилли Кабальеро, Давид Луис, Сесар Аспиликуэта (Андреас Кристенсен, 46), Маркос Алонсо (Давиде Заппакоста, 46), Курт Зума (Эмерсон, 46), Роберт Кенеди (Кейси Палмер, 71), Матео Ковачич (56, Росс Баркли), Жоржиньо (Дэниел Дринкуотер, 56), Мэйсон Маунт (Кристиан Пулишич, 65), Педро Родригес (Оливье Жиру, 46), Миши Батшуайи (Тьемуэ Бакайоко, 46).


Uzcard маълум қилишича, 2018 йил 9 август куни соат 01:00 ан 08:00 гача Beeline компаниясида техник ва профилактика ишлари олиб борилиши муносабати билан ушбу мобил алоқа абонентларига sms-хабарлар вақтинча кечикиб етказилиши мумкин. Вақтинчалик ноқулайликлар учун узр сўраймиз.\nАмал қилаётган POS-терминаллар 6 ой давомида фискал модуллар билан жиҳозланади\nСавдо нуқталари эгалари ўз фаолиятларини юритишларида фискализациядан ўтишлари учун қўшимча ускуналар билан жиҳозланмайдилар. Назорат-касса машиналарини фискализациялаш учун фискал модулини жойлаштириш ва Давлат солиқ қўмитасининг расмий сайтида рўйҳатдан ўтиш кифоя.\nЎзбекистон Республикаси Президентининг “Фискал хотирали назорат-ҳисоб машиналарини келгусида жорий қилиш тўғрисидаги чора-тадбирлари” ҳамда “Идоравий ахборот тизимларини тезкор интеграциялаш ва инновацион лойиҳаларни амалга оширишга тегишли ташкилий чоралар” тўғрисидаги Фармонига биноан, Республикада бюджетдан ташқари маблағлар ҳисобига солиқ тўловчилар ҳисобидан бюджет даромадларини оширувчи “онлайн” назорат-ҳисоб машиналар тизимини жорий қилиш юзасидан тегишли вазифалар белгиланди.\nУшбу Фармонга биноан, лойиҳанинг бошланғич тартиби, фискал модулга қўйилган талаб, солиқ тўловчининг “Шахсий кабинет” орқали фискал модулни рўйхатдан ўтказиш тартиб-қоидалари ҳамда «Fiskal Ma’lumotlarni Avtomatizatsiyalash Tizimi» маъсулияти чекланган жамиятини фискал модул оператори деб белгиланиши тасдиқланди.\nТаъкидлаб ўтиш жоизки, “”UZINFOCOM” давлат ахборот тизимиларини қўллаб-қувватлаш ва ташкил этиш бўйича Ягона интегратор” ҳамда “Ягона умумреспублика процессинг маркази” томонидан махсус ташкил этилган ФМО операторининг асосий мақсади 6 ой давомида якунланиши режалаштирилган лойиҳани амалга ошириш ва кейинчалик “онлайн” назорат-ҳисоб машиналарини тизимини жорий этишдан иборатдир.\nОнлайн назорат-ҳисоб машиналари тизими онлайн тартибда ҳисоб-китоб хабарлари етказилишини таъминлаш учун техник жиҳатдан талабларга жавоб бериши керак. Бунинг учун амалдаги барча назорат-ҳисоб машиналари паркини замонавий ускуналар билан жиҳозлаш талаби кузатилади. Бироқ, янги жиҳозлар билан жиҳозланиш кўпсарф тадбир ҳисобланиб, хўжалик субъектлари томонидан узоқ муддат давомида жорий этилади. Барча камчиликлар инобатга олиниб, лойиҳани амалга оширишда сарфланадиган вақт ва ҳаражатларни максимал даражада тежаш режалаштирилмоқда. Бунинг учун амалдаги ҳисоб терминаллари онлайн назорат-ҳисоб машиналари функцияси билан таъминланади. Ҳисоб терминаллари ҳамда онлайн назорат-ҳисоб машиналари функциясини бирлаштирилиши ушбу лойиҳанинг қулайлигини белгилайди.\nФискал машиналар модулини яратиш жараёни Ўзбекистон Республикаси ҳудудида тасдиқланган тегишли ахборот ҳавфсизлиги талабларига мос равишда амалга оширилади. Жумладан, қўйилган мақсадга етишиш учун бир қатор вазифаларни бажариш ўринлидир. Булардан бири онлайн назорат-ҳисоб тизими орқали Республикамиз ижтимоий-иқтисодий аҳволини назорат қилиш имкониятининг пайдо бўлишидир.\nЎзбекистон Республикаси Давлат солиқ қўмитаси реал вақт ичида онлайн назорат-ҳисоб машиналаридан келиб тушган бирламчи маълумотларни қабул қилиш ва тўлиқ хажмда сақлаш, шунингдек, ушбу лойиҳа иштирокчиларига тегишли маълумотни расмий сайтда чоп этиш каби маъсулиятли вазифаларни ўз зиммасига олади.\nНазорат-ҳисоб машиналарини фискал модул билан жиҳозлаш учун қуйидаги талабларни бажарилиши ўринли:\n- Солиқ тўловчилар ўз шахсий кабинетларида ишлатиладиган фискаль модулини рўйхатдан ўтказиш;\n- Лойиҳа амалга оиширилиши жараёнида маҳсулот ва хизматларга белгиланган тўловларни фискал модулини қўллаб-қувватловчи назорат-ҳисоб машиналари орқали қабул қилиш;\n- онлайн назорат-ҳисоб машиналари носоз ҳолатга келганида Давлат солиқ хизматлари мутассадди органларини хабардор этиш;\n- Онлайн назорат-ҳисоб машиналари ишини узлуксиз таъминлаш\nЛойиҳада иштирок этиш мажбурий эмас. Савдо-сотиқ ва хизматлар кўрсатиш соҳасида ўз фаолиятини олиб борувчи тадбиркорлик субъектлари солиқ тўловчиларнинг шахсий кабинети орқали фискал модул белгиланган талабларга биноан рўйхатдан ўтганидан сўнг лойиҳа иштирокчисига айланади. Табдиркорлик субъектлари келгусида фискал модулдан фойдаланиш учун белгиланган 1 йил мобайнида абонимент тўловидан озод этилиши мумкин.\nОАВ лар учун эълон\nUzcard компаниясининг маълум қилишича, Visa компанияси билан олиб борилган узоқ муддатли музокаралар натижасида “Uzcard-Visa кобейджинг карталари” лойиҳаси икки томоннинг бир тўхтамга келинмаганлиги сабабли, тўхтатилишига қарор қилинди.\n2018 йилнинг 26-27 июль кунлари ушбу лойиҳага тегишли иккала компания вакиллари иштирокида учрашув бўлиб ўтади. Учрашув натижалари расмий сайтимизда эълон қилинади.\nАмалга оширилган тўловларни қайтариш жараёни: POS-терминаллар “Транзакцияни бекор қилиш” функциясини қўллаб-қувватламоқда\nЯгона умумреспублика процессинг маркази мутахассислари томонидан кўп хусусиятли “Халқаро тўлов тизими” номли дастурий таъминот ўрнатилган барча Uzcard POS-терминалларида “Транзакцияни бекор қилиш” қўшимча функцияси фаоллаштирилди. Ушбу функция терминалда амалга оширилган хато транзакцияларни ҳамда истеъмолчи истагига биноан, маҳсулотни тўлов пунктига қайтариш учун тўловни бекор қилишда ишлатилати. POS-терминалларда Uzcard картаси орқали кун бўйлаб амалга оширилган транзакциялар ҳисоби юритилгунича барча транзакцияларни бекор қилиш имкони мавжуд.\nТўлов пуктлари эгалари учун маълумот:\n- ушбу дастурий таъминотни Uzcard POS-терминалларига ўрнатиш учун Сизга ҳизмат кўрсатаётган банкингизга мурожаат қилинг;\n- “Халқаро тўлов тизими” дастури бир неча дақиқаларда ўрнатилади;\n- янги функционалнинг қўлланмаси билан танишиб чиқиш ўринли;\n- “Транзакцияни бекор қилиш” операциясини Uzcard карталари орқали тўлов амалга оширилган куни давомида (яъни, бир кун ичида) амалга ошириш мумкин;\n- “Транзакцияни бекор қилиш” операциясини халқаро пластик карталари орқали тўлов амалга оширилган вақтдан бошлаб 16:00 гача амалга ошириш мумкин;\n- “Транзакцияни бекор қилиш” операциясини Uzcard ва халқаро пластик карталари учун “Ҳисоб-китобни текшириш” функцияси амалга оширилгунича қўллаш имкони мавжуд;\n- баҳсли вазиятларда Сизга хизмат кўрсатаётган банкингизга мурожаат қилишингиз ўринли.\nЯнги амалиёт Uzcard карта эгалари учун бир қатор қулайликларни намоён қилади:\n- транзакцияга тегишли чек тақдим қилинганида Uzcard, UnionPay ва MasterCard пластик карталари орқали амалга оширилган тўловларни бекор қилиш имкони;\n- транзакцияга тегишли чек тақдим қилинганида Uzcard, UnionPay ва MasterCard пластик карталари орқали амалга оширилган тўловларни бекор қила олиш имкони.\nТаъкидлаш жоизки, “Халқаро тўлов тизими” дастурий таъминотини қўллаб-қувватловчи барча POS-терминаллар UnionPay ва MasterCard тўлов тизимига хизмат кўрсатувчи пластик карталарига Uzcard карталари қатори хизмат кўрсатади.


18 март 2019, Тошкент вақти: 19:04\nТожикистон президенти Имомали Раҳмон "терроризмни оммавий тарзда оқлаш ва қўллаб-қувватлаш" тўғрисидаги мамлакат Жиноят Кодексига киритилган ўзгартиришни имзолади. Бу ҳақда Тожикистон президентнинг матбуот маркази 4 август куни хабар берди. Ушбу жиноят учун 10 йилдан 15 йилгача қамоқ жазоси тайинланиши мумкин.\nТожикистон Жиноят кодексига "терроризмни оммавий тарзда оқлаш ва Интернетнинг ижтимоий тармоқларида қўллаб-қувватлаш" ҳақидаги ўзгартириш жорий йил 13 июнь куни мамлакат парламентининг қуйи палатаси томонидан қабул қилинганди.\nЖиноят кодексининг 170 моддасига киритилган ўзгартиришга кўрга, Интернет тармоқларида экстремизм ва терроризмни оқлаб, қўллаб-қувватлаганларга жазо кучайтирилган.\nЖумладан, "Вайбер, Вотсап, Истаграм, Одноклассники ва бошқа қатор ижтимоий тармоқлар террористик амалларни оқлаш ва тарғиб қилиш жиноят ҳисобланади".\nОлдин ҳам Тожикистонда ижтимоий тармоқлардаги терроризм ва ноқонуний ташкилотларга оид материалларга "Like" ва "Класс" босган ва бу материалларни бошқаларга юборган шахсларга нисбатан "терроризмни оммавий равишда оқлаш" айблови билан жиноят ишлари очилганди.\nМасалан, 2017 йил ноябрида Хатлон вилоят суди 21 яшар Фируз Абдулазизовни "ижтимоий тармоқлардаги экстремистик материалларга "Like" ва "Класс" босгани учун" 6 йиллик қамоқ жазосига ҳукм қилди.\nУ 2017 йил августида Москва шаҳридан Душанбега қайттган пайти Тожикистон ҳуқуқ-тартибот органлари ходимлари томонидан қўлга олинган эди.\nЖумладан, Тожикистон президенти ва Миллат пешвосини Интернет тармоқларида таҳқирлаш ёки унга тўҳмат қилиш, давлат тизимини ағдаришга даъват этиш ва террорчилик амалларга оммавий чақириқ билан чиқиш жиноят ҳисобланади.\n2017 йилда Тожикистон парламенти томонидан “Оператив-қидирув фаолияти” тўғрисидаги қонунга киритилган ўзгартишларга мувофиқ, тергов жараёнида интернетдаги ижтимоий тармоқларда чоп этилган материаллардан далил сифатида фойдаланиш мумкин.\nТожикистон расмийларига кўра, ИШИД экстремист гуруҳига қўшилган тожикистонликларнинг 90 фоизи ижтимоий тармоқлардаги тарғиботлар таъсирига тушиб, Сурия ва Ироққа кетган.\nТожикистон Ички ишлар вазирлигининг хабар беришича, 2017 йилда ижтимоий тармоқларда экстремистик ақидаларни тарғиб қилган, уларга шарҳ ёзган ёки "Like" қўйган шахсларга нисбатан ўнлаб жиноят иши очилган.\nВазирликка кўра, ижтимоий тармоқлардаги шарҳ ва мақолаларга "Like" ва "Класс" қўйган шахсга экстремистик ақидалар тарафдори сифатида қаралади.\nТожикистон Бош прокуратурасининг маълумотига биноан, Интернетда терроризм ва экстремизмга қарши кураш жараёнида оихрги йилларда мамлакатда 2030 вебсайт, ижтимоий тармоқлардаги 9400 шахсий саҳифалар ва 4200 видео беркитилган.


Рухсатнома сайтида тасдиқ код сўраяпти, қаердан...\n28.07.2019 11:53 0 8300\nҲуқуқшунос-блогер Хушнуд Худойбердиев абитуриентларнинг айрим саволларига жавоб бериб ўтди. Қуйида улар билан танишиб ўтишингиз мумкин.\nТест синови топшириш жойини нотўғри киритиб қўйишган экан, ўзгартирсам бўладими?\nЖАВОБ: Йўқ, энди буни ўзгартириб бўлмайди. Ҳар бир оператор маълумотларни киритгандан кейин ундаги маълумотларнинг тўғрилигини текшириш учун абитуриентнинг ўзига берган. Абитуриент ўзи текшириб, тўғрилигини тасдиқлаб имзо қўйган. Демакки, ўша пайтда яхшилаб, беэътибор бўлмасдан қараш керак эди. Операторлар 1 кунда юзлаб инсонларнинг маълумотини киритган. Сиз эса фақат ўзингизники текширгансиз, шу сабабли бу хатоликда Сизнинг айбингиз салмоғи кўпроқ.\nЭнди ариза ва рухсатномангизда қайси ҳудуд кўрсатилган бўлса, белгиланган кунда тест синовларини топшириш учун ўша ҳудудга боришга мажбурсиз.\nТанлаган йўналишларни ўзгартириш мумкинми?\nЖАВОБ: Йўқ, эндиликда анкетангиздаги ҳеч қайси маълумотингизни ўзгартириб бўлмайди.\nПаспорт рақамим рухсатномада 6 та рақам билан нотўғри ёзилибди, энди нима қилса бўлади, бу муаммо бўлмайдими?\nЖАВОБ: Агар паспорт рақами 0 (ноль) билан бошланган бўлса, унда рухсатномада ўша ноль тушиб қолган кўринишда чиқмоқда. Масалан, паспорт серияси ва рақами AA0123456 бўлса, рухсатномада AA123456 бўлиб чиқяпти. Бу техник носозлик холос, хавотирга ўрин йўқ. Ушбу ҳолат тестга киришда муаммо туғдирмайди.\nРухсатнома сайтда паспорт серия ва рақамимни киритсам, «паспорт нотўғри» деган жавоб чиқяпти, нима қилсам бўлади?\nЖАВОБ: Бунда 2 та ҳолат бўлиши мумкин:\n1) паспорт сериясини албатта лотин ёзувида киритиш керак. Масалан, АА бўлса, кирилчада ёзилган АА ҳарфларини база қабул қилмайди. Шунинг учун клавиатурани лотин (инглиз) ёзувига ўтказиб олинг;\n2) юқорида айтилганидек, агар паспортингиз рақами 0 (ноль)дан бошланган бўлса, унда ўша нолни ташлаб кетиб, 6 та рақам ёзиб кўринг. Масалан, AA0123456 бўлса, рухсатнома чоп этиш базасига AA123456 деб киритинг.\nДТМдан илтимос, рухсатнома чоп этиш саҳифасига шу каби изоҳларни киритиб қўйиш керак. Бундан бехабар абитуриентлар қийналмаслиги учун.\nИжодий имтиҳонлар топширадиганларнинг рухсатномаси нима учун базадан чиқмаяпти?\nЖАВОБ: Тест синовларига кирмасдан фақат ижодий имтиҳон асосида ўқишга қабул қилинадиганлар учун ruxsatnoma.dtm.uz сайтидан рухсатнома чиқмайди. Чунки бу рухсатнома фақат тест синовларига кириш учун берилади. Ижодий имтиҳон топширадиганлар имтиҳонга кириш учун рухсатномани ўзлари ҳужжат топширган ОТМдан олишади.\nРухсатномада нима учун имтиёзларим кўринмаяпти?\nЖАВОБ: Рухсатномада имтиёзлар кўринмайди, унда абитуриент қачон, қаерда тест синовларида иштирок этиши, таълим шакли, таълим тили, танлаган йўналишлари ва тест топширадиган фанлари акс этади. Aбитуриентнинг қўшимча маълумотларини шахсий кабинетдан кўриш мумкин.\nРухсатномани оқ-қора чоп этса ҳам бўладими ёки рангли чиқариш керакми?\nЖАВОБ: Оқ-қора чиқарсангиз ҳам бўлаверади, рангли чиқариш шарт эмас. Асосийси рухсатноманинг юқори ўнг бурчагидаги QR-кодга шикаст етмаслиги керак (букласа бўлади).\nТестга кириш учун қандай ҳужжат олиб бориш керак?\nЖАВОБ: тест синовларига кириш учун паспорт ва рухсатнома бўлса кифоя.\nРухсатнома сайтида тасдиқ коди сўраяпти, уни қаердан оламан?\nЖАВОБ: тасдиқ коди деган жойга, кўк рангда чиқиб турган турли ҳарфларни киритишингиз керак бўлади (пастдаги суратга қаранг). Ҳарфлар лотин ёзувида киритилишига эътибор қилинг.


«Футболнинг асосий муаммоси – футболдан узоқ кишиларнинг клубларга ўрнашиб олганидир». ПФЛ директори «Бухоро»даги мураббийлар қўнимсизлиги ҳақида\nПайшанба, 27 Май\nЎзбекистон профессионал футбол лигаси бош директори вазифасини бажарувчи Диёр Имомхўжаев Про лига иштирокчиси «Бухоро» клубидаги кетма-кет мураббийлар истеъфосига муносабат билдирди.\n«Бухоро» футбол клуби 3 йиллик шартномаси бор бўлган Жамшид Саидов билан ишлашни истамади ва унга катта компенсация тўлаб, шартномани бекор қилди. Кейин Даврон Файзиев пул тўлаб олиб келинди ва у ҳам кетказилди. Унинг ўрнига келган Анвар Бердиев ҳам «Бухоро» билан хайрлашди.\nНормал ташкилот бунинг сабабини ўрганиши, қанча пул исроф қилинганини текшириши ва чиндан ҳам маблағлар талон-тарож бўлса, айбдорларга нисбатан қонуний чора кўриши шарт. Футболнинг асосий муаммоси — футболдан анча узоқ билимсиз кишиларнинг футбол клубларига ўрнашиб олганидир», - дея ёзади Имомхўжаев телеграмдаги каналида.\nЭслатиб ўтамиз, Tribuna.uz ўз манбасига таянаб, 24 май куни «Бухоро» клуби раҳбарияти навбатдан ташқари йиғилиш ўтказиб, жамоани бошқариб келаётган Анвар Бердиев ва Сергей Лебедев сингари мутахассисларни истеъфога чиқаргани ҳақида хабар берганди.\n«Бухоро» клубининг ўтган ҳафтада Про лигадаги асосий рақобатчиси «Динамо»га мағлуб (1:3) бўлиши мураббийлар истеъфосига сабаб бўлган. Ҳозирча жамоани Суҳроб Қобилов бошқариб бориши кутилмоқда.\nАнвар Бердиев ва Сергей Лебедев март ойида Фарғонанинг «Истиқлол» клубини тарк этиб, «Бухоро» бош мураббийи Даврон Файзиевга ёрдамчи сифатида иш бошлаган эди. Май ойи бошида Файзиев истеъфога чиқарилгач, Бердиев бош мураббий вазифасини бажарувчи сифатида ишлаётганди. Бироқ орадан уч ҳафта ўтиб Бердиев – Лебедев тандемига ҳам чиқиш эшиклари кўрсатилган.\nМаълумот учун, «Бухоро» Про лига 8-туридан кейин турнир жадвалида 13 очко билан 3-ўринда бормоқда.\nИталия А Серияси афсоналари Тошкентга етиб келди


Хайрия: Элшодбекнинг шифо топишига ҳисса қўшайлик!\n19:50 / 30.01.2018\nХайр-эҳсон, яхшиликни хуш кўрувчи, саховатпеша инсонлар кўмагида чин маънода ёрдамга муҳтож бемор кишиларнинг соғайиб кетиши, шифо топишига кўмакчи бўлиш KUN.UZ таҳририятининг холис мақсадларидан биридир. Маълумки, таҳририят холис ва тезкор хабарларни етказиш баробарида Ўзбекистон Республикаси Соғлиқни сақлаш вазирлиги Гематология ва қон қуйиш илмий текшириш институти клиникаси билан ёрдамга муҳтож беморларга ёрдам беришда яқиндан ҳамкорлик қилиб келади.\nТаҳририятга яқинда яна бир бемор юртдошимиз, ватандошимиз Элмуратов Элшодбекнинг ота-онаси мурожаат қилишди. 2013 йил 11 мартида таваллуд топган Элшодбек ўткир промиелоцитар лейкоз, иккинчи фаол даврини бошидан кечирмоқда. У Гематология ва қон қуйиш илмий текшириш институти клиникаси 1-болалар бўлимида даволанмоқда.\nБўлим мудираси Наргиза Бобохонованинг сўзларига кўра, Элшодбекнинг хасталигини халқ тилида тушунтирганда, қон саратони - оққондир. Элшодбек 4-маротаба шифохонага ётқизилган. Бироқ оиланинг моддий томондан қўли қисқалиги болага зарур бўлган айрим дориларни харид қилишда имкон бермаяпти. Шу боисдан улар KUN.UZ таҳририяти орқали саховатпеша ватандошларига мурожаат қилишга қарор қилишган.\nТаҳририят ушбу оиланинг дардига шерик бўлиш, моддий қийинчиликларига саховатпеша ҳамюртларимиз кўмагида ёрдам бериш мақсадида хайрия акцияси ўтказишга аҳд қилди. Таъкидлаш ўринлики, Элшодбек чопқиллаб, ота-онаси ва яқинларининг кўзини қувонтирадиган даврда оғир хасталикдан азият чекмоқда. Энди тасаввур қилайлик, унинг соғайишига ўзининг озми-кўпми ҳиссасини қўшганлар қанчалик савоб олишади.\nЯхшилар, ушбу йигитча ҳам ватандошимиз, миллатдошимиз, шу боис келинг, ушбу болакайга эҳсон қўлимизни чўзайлик. Моддий ёрдам беришни истаганлар учун:\nИбрагимова Мавжуда (Элшодбекнинг онаси)\nТел: +998 94 2446602\nАгробанк: 8600 0423 3507 5387 (PAYME ва Click)\nАгробанк АТБ Жомбой филиали\nИНН: 200 738 207\nНақд пул топширганда: 2311 6000 2000 0027 0001\nМижоз аризасига асосан картадан картага пул ўтказилганда: 2311 8000 9000 0027 0001\nБошқа ташкилотлардан келиб тушган маблағлар транзити: 2312 0000 7000 0027 0001\nҒамхўр ўғил ҳикояси: «Онажоним оғир дардга чалинди, аммо давоси бор экан, фақат қўлимиз калта...»\nУ аёл, у она, у боқувчи ва у ёрдамга муҳтож...\n21:30 / 08.07.2018\n23:24 / 03.07.2018


23 Октябр 2021 йил 37\nҚашқадарё вилояти Маънавият ва маърифат марказида “Тил - миллат кўзгуси” мавзусида маънавий-маърифий тадбир бўлиб ўтди. Унда ИИВ ХАХТҚ Қарши алоҳида батальони ва вилоят Божхона бошқармаси ҳамда Қарши давлат университети ўқитувчилари иштирок этишди. Тадбирни вилоят Маънавият ва маърифат маркази раҳбари Л. Саодатова очди.\nТадбирда Қарши ДУ доценти Дилдора Бозорова сўзга чиқиб, тил ҳар бир миллатнинг кўзгуси эканлигини таъкидлади. Зеро, тил бор экан, миллат барҳаётдир. Тилни бежизга Онага қиёслашмаган. Бола онаси қучоғида, унинг соф муҳаббатини, меҳрини туймасдан яшай олмаганидек, миллат ҳам тилсиз барҳаёт эмас. Жумладан, Президентимиз Шавкат Мирзиёев таъкидлаганидек “Ҳозирги кунда Янги Ўзбекистонни барпо этишга қаратилган эзгу интилиш ва ҳаракатларимиз ҳал қилувчи босқичга кўтарилмоқда. Бу йўлда миллий ўзлигимиз, ғурур-ифтихоримиз тимсоли бўлган она тилимиз, ҳеч шубҳасиз, беқиёс куч-қудрат ва илҳом манбаи бўлиб хизмат қилади”.\nБугунги кунда жамиятда ёшларни маънавий баркамол ва ақлан етук қилиб тарбиялашда она тилининг ҳиссаси беқиёслиги, катта-ю кичик тилимизни ўқиб-ўрганиши, ёшларда бу борада зарурий кўникмаларни шакллантириш барчанинг бурчидир.


Uzbekistan Airways ва Uzbekistan Airports`га янги раҳбарлар тайинланди – Газета.uz\nФото: «Газета.uz», ЦЭНКИ\nUzbekistan Airways компаниясига транспорт вазири Илҳом Маҳкамов раҳбарлик қилади. Uzbekistan Airports компанияси бошқарув раислигига эса Раъно Жўраева тайинланди. У бунга қадар турли йилларда S7 Space ҳамда «Роскосмос»нинг Ер усти космик инфратузилмаси объектларини эксплуатация қилиш марказини бошқарган.\n22 феврал 2021, 19:22 Жамият\n22 февраль куни Қонунчилик палатаси депутатлари томонидан транспорт вазири лавозимига маъқулланган Илҳом Маҳкамов Uzbekistan Airways компанияси бошқарув раиси этиб тайинланди. «Газета.uz»нинг ҳукуматдаги манбаси хабар беришича, у иккита лавозимни бирлаштиради.\nИлҳом Маҳкамов (1979 йилда туғилган, Тошкент автомобиль йўллари институти ҳамда президент ҳузуридаги Давлат ва жамият қурилиш академиясини тамомлаган) 2020 йилнинг октябридан бошлаб транспорт вазири вазифасини бажарувчи сифатида ишлаб келаётган эди. Маҳкамов унга қадар вазирнинг биринчи ўринбосари бўлган.\n2018 йилнинг январидан бошлаб Uzbekistan Airports компаниясига Баҳтиёр Ҳакимов раҳбарлик қилаётган эди.\nUzbekistan Airports компанияси бошқарув раиси этиб Раъно Фрунзевна Жўраева тайинланди. Душанба куни бош вазир Абдулла Арипов уни компания раҳбари сифатида таништирган, дея тасдиқлади «Газета.uz»нинг Вазирлар Маҳкамасидаги манбаси.\nБунга қадар Раъно Жўраева 2019 йилнинг 31 мартидан бошлаб «С 7 Космик Транспорт Тизимлар» (S7 Space) МЧЖнинг бош директори лавозимида ишлаган.\nУ S7 Group авиация-космик холдингига қадар, «Роскосмос»нинг «Ер усти космик инфратузилмаси объектларини эксплуатация қилиш маркази»ни [ЦЭНКИ] бошқарган. Унга қадар эса транспорт соҳаси лойиҳаларини ривожлантириш, қолаверса, «Airport Management Company Ltd» бизнесни ривожлантириш бўйича директор сифатида Домодедово аэропорт комплексини ривожлантиришга доир лойиҳалари билан шуғулланган.\n«Газета.uz» 1 494\nUzbekistan Airways компанияси янги бизнес моделига ўтмоқда. Асосий ўзгаришлар 20 апрель 2021, 12:38


Оила мустаҳкамлиги омиллари – oliymahad.uz\nОила мустаҳкамлиги омиллари\nМуқаддас динимиз оила мустаҳкамлигига катта эътибор қаратган. Чунки оила жамият асоси ва ҳаёт давомчиси бўлган фарзандлар камол топадиган тарбия масканидир. Шу маънода қачон оилалар салоҳиятли бўлса, бундай оилалардан ташкил топган жамият ҳам салоҳиятли бўлади. Шунинг учун динимиз оилага иймон, муҳаббат, таълим-тарбия ва бахтли ҳаёт сари йўлловчи маскан сифатида қарашни вожиб қилган.\nДинимиз кўрсатмаларига мувофиқ қурилган оила мустаҳкам қонун-қоидалар устига қурилган бўлади. Ҳаётда учрайдиган турли муаммолар бундай асос устига қурилган оила мустаҳкамлигига асло раҳна сола олмайди. Чунки бу оила Аллоҳнинг китобига, Пайғамбаримиз соллаллоҳу алайҳи васалламнинг суннатларига, инсониятнинг энг улуғи бўлган саҳобалар ва тобеинларнинг тутган йўлларига ҳамда азиз уламоларимизнинг кўрсатмаларига таянган бўлади.\nШу маънода муқаддас динимизда ҳали оила қурилмасдан олдин уни қандай ташкил қилишга яъни бутун ҳаёти давомида ўзига шерик бўладиган инсонни танлашда нимага эътибор бериш лозимлиги ҳақида тегишли кўрсатмалар бор. Қуйидаги ҳадиси шариф бунга далилдир:\nعَنْ أَبِي هُرَيْرَةَ رَضِيَ اللَّهُ عَنْهُ، عَنِ النَّبيِّ صَلَّى اللَّهُ عَلَيْهِ وَسَلَّمَ، قَالَ: تُنْكَحُ الْمَرْأَةُ لِأَرْبَعٍ: لِمَالِهَا، وَلِحَسَبِهَا، وَلِجَمَالِهَا، وَلِدِيْنِهَا، فَاظْفَرْ بِذَاتِ الدِّيْنِ تَرِبَتْ يَدَاك. مُتَّفَقٌ عَلَيْهِ.\nАбу Ҳурайра розияллоҳу анҳудан ривоят қилинади: Набий соллаллоҳу алайҳи васаллам: “Аёлга тўрт нарса учун уйланилади: Мол-дунёси, насл-насаби, ҳусни-жамоли ва дини учун. Сен диндорини танлагин, барака топасан”, дедилар )Муттафақун алайҳ(.\nУшбу ҳадиси шарифда уйланадиган йигитларга турмушдан барака топиш учун аёлнинг фақатгина ё мол-дунёсига ё насл-насабига ёки ҳусни жамолига эмас, балки дини кўрсатмаларига риоя қиладиган гўзал хулқига эътибор бериш лозимлиги уқтирилган. Албатта, динига ихлос билан риоя қиладиган аёлда юқоридаги сифатлар ҳам топилса, янада яхшироқ бўлади.\nШунингдек иккинчи тарафга ҳам яъни аёл тарафга ҳам куёвнинг қайси жиҳатига эътибор бериш лозимлиги баён қилинган:\nعَنْ أَبِي هُرَيْرَةَ رَضِيَ اللَّهُ عَنْهُ، قَالَ: قَالَ رَسُولُ اللهِ صَلَّى اللَّهُ عَلَيْهِ وَسَلَّمَ: إذَا خَطَبَ إلَيْكُمْ مَنْ تَرْضَوْنَ دِينَهُ وَخُلُقَهُ، فَزَوِّجُوهُ، إِلاَّ تَفْعَلُوا تَكُنْ فِتْنَةٌ فِي الْأَرْضِ وَفَسَادٌ عَرِيْضٌ. رَوَاهُ التِّرْمِذِيُّ.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам: “Сизларга дини ва хулқига рози бўладиган киши совчи қўйса, унга турмушга беринглар. Агар шундай қилмасангиз, ер юзида фитна ва катта бузғунчилик бўлади”, дедилар (Имом Термизий ривоят қилган).\nДемак, қиз тараф ҳам дини кўрсатмаларига риоя қиладиган гўзал хулқли йигитга турмушга беришлари керак экан.\nБир киши Ҳасан ибн Алининг ҳузурларига келиб: “Менинг қизимга бир қанча йигитлардан совчилар келди. Уларнинг қайси бирига берай? деб сўрабди. Шунда у зот: “Қизингни тақводорига бергин. Агар у қизингни яхши кўрса иззат-икром қилади, яхши кўрмаган тақдирда ҳам унга зулм қилмайди”, деб жавоб берганлар.\nДинимиздаги мазкур кўрсатмалар асосида қурилган оила муқаддас динимиздаги буйруқ ва қайтариқларга риоя қиладиган тартибли маскан бўлади. Бу маскан раҳбарлари бўлмиш ота-оналар фарзандларини соғлом эътиқодли, одоб-ахлоқли ва илм-маърифатли бўлиб вояга етказишни зиммаларидаги бурч деб биладилар. Зеро бу бурч Қуръони каримда келган буйруқдир:\n“Эй иймон келтирганлар! Ўзларингизни ва оила аъзоларингизни дўзахдан сақланг!” (Таҳрим сураси, 6-оят).\nФарзандлар ота-оналарнинг навниҳоллари ва қалб меваларидир. Агар улар навниҳолларини парваришлаб турли офатлардан ҳимоя қилсалар бу ниҳоллар тўғри ўсиб мева берадилар. Агар қаровсиз қолдирсалар кўпинча қинғир-қийшиқ ўсиб, ота-оналарига ҳам, бошқа жамият вакилларига ҳам фақат ташвиш туғдирадиган манфаатсиз нарсага айланадилар.\nШунга кўра фарзанд тарбиясини энг муҳим вазифа деб билиб, бу вазифани сидқидилдан адо этишдан ота-оналарнинг ўзлари ҳам жамият вакиллари ҳам манфаат кўрадилар.\nОила мустаҳкамлигининг энг муҳим омилларидан бири оилада эр раҳбар бўлишидир. Яъни оилада эр раҳбар бўлсагина бу оила рисоладагидек оила бўлади. Бу ҳақида қуйидаги ҳадиси шарифда бундай хабар берилган:\nعَنِ ابْنِ عُمَرَ رَضِيَ اللهُ عَنْهُمَا، عَنِ النَّبِيِّ صَلَّى اللهُ عَلَيْهِ وَسَلَّمَ، قَالَ: كُلُّكُمْ رَاعٍ، وَكُلُّكُمْ مَسْؤُولٌ عَنْ رَعِيَّتِهِ، وَالْأَمِيْرُ رَاعٍ، وَالرَّجُلُ رَاعٍ عَلَى أَهْلِ بَيْتِهِ، وَالْمَرْأةُ رَاعِيَةٌ عَلَى بَيْتِ زَوْجِهَا وَوَلَدِهِ، فَكُلُّكُمْ رَاعٍ، وَكُلُّكُمْ مَسْؤُولٌ عَنْ رَعِيَّتِهِ. مُتَّفَقٌ عَلَيهِ.\nИбн Умар розияллоҳу анҳумодан ривоят қилинади: Набий соллаллоҳу алайҳи васаллам:“Барчангиз раҳбардирсиз ва барчангиз қўл остингиздагилардан сўралурсиз. Амир раҳбардир. Эркак ўз оиласига раҳбардир, аёл эса эрининг уйига ҳамда унинг фарзандларига раҳбардир. Шундай экан, барчангиз раҳбардирсиз ва барчангиз қўл остингиздагилардан сўралурсиз”, дедилар ( Муттафақун алайҳ).\nОила мустаҳкамлигининг муҳим омилларидан бўлган аёлнинг эрига итоатли бўлиши лозимлиги ҳам динимиз талабидир. Бу талаб ҳадиси шарифда қаттиқ таъкидлаб баён қилинган:\nعَنْ أَبِي هُرَيْرَةَ رَضِيَ اللهُ عَنْهُ، عَنِ النَّبِيِّ صَلَّى اللهُ عَلَيْهِ وَسَلَّمَ، قَالَ: لَوْ كُنْتُ آمِراً أَحَداً أَنْ يَسْجُدَ لِأَحَدٍ لَأمَرْتُ الْمَرْأَةَ أَنْ تَسْجُدَ لِزَوْجِهَا. رَوَاهُ التِّرْمِذِيُّ.\nАбу Ҳурайра розияллоҳу анҳудан ривоят қилинади: Пайғамбаримиз соллаллоҳу алайҳи васаллам: “Агар бирор кишини бошқа бир кишига сажда қилишга буюрганимда, албатта аёлни эрига сажда қилишга буюрар эдим”, дедилар (Имом Термизий ривоят қилган).\nЯъни аёлнинг эрига итоат қилиши ниҳоятда муҳим бўлганидан шу тарзда қаттиқ таъкидлаб баён қилинган. Шунга кўра аёл учун гуноҳ бўлмаган барча ишларда эрига итоат қилиши вожиб бўлади.\nШунингдек оила мустаҳкамлигининг яна муҳим омилларидан бири аёлнинг эри учун зийнатланишидир. Кўчага пардоз-андоз қилиб эрига бепардоз кўринадиган аёл динимиз одобларига риоя қилмаган ва бунинг натижасида оила мустаҳкамлигига путур етказаётган аёл ҳисобланади. Уйида эрига чиройли кўринадиган ва эри ёқтирмайдиган нарсалардан сақланадиган аёлни ҳадиси шарифда энг яхши аёл дейилган:\nعَنْ أَبِى هُرَيْرَةَ رَضِيَ اللَّهُ عَنْهُ، قَالَ: قِيلَ لِرَسُولِ اللَّهِ صَلَّى اللَّهُ عَلَيْهِ وَسَلَّمَ: أَىُّ النِّسَاءِ خَيْرٌ قَالَ: الَّتِى تَسُرُّهُ إِذَا نَظَرَ وَتُطِيعُهُ إِذَا أَمَرَ وَلاَ تُخَالِفُهُ فِى نَفْسِهَا وَمَالِهَا بِمَا يَكْرَهُ. رَوَاهُ النَّسَائِيُّ.\nАбу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васалламга: “Аёлларнинг энг яхшиси қайси?”, дейилди. У зот: “(Эри унга) қараса, хурсанд қиладиган, буюрса, итоат қиладиган ва ўз нафсида ва молида эри ёқтирмайдиган нарсалар билан унга қарши бормайдиган аёл”, дедилар ( Насоий ривоят қилган).\n“Таёқнинг икки учи бор” деганларидек, эр аёлини ўзига ёқадиган кўринишда бўлишини хоҳлагани каби, ўзи ҳам аёли учун зийнатланиши лозим бўлади. Абдуллоҳ ибн Аббос розияллоҳу анҳу: “Аёлимнинг мен учун зийнатланишини хоҳлаганимдек мен ҳам у учун зийнатланишни яхши кўраман”, деган.\nОила мустаҳкамлигининг энг асосий муҳим омилларидан яна бири оиланинг барча таъминотлари эркак томонидан бўлишидир. Чунки эрнинг раҳбарлиги тўлиқ бўлиши учун оиланинг барча сарф харажатлари эр томонидан таъминланиши лозим бўлади. Бу ҳақида Қуръони каримда бундай дейилган:\n“Эркаклар хотинлар устидан (оила бошлиғи сифатида доимий) қоим турувчилардир. Сабаб – Аллоҳ уларнинг айримлари (эркаклар)ни айримлари (аёллар)дан (баъзи хусусиятларда) ортиқ қилгани ва (эркаклар ўз оиласига) ўз мол-мулкларидан сарф қилиб туришларидир” (Нисо сураси, 34-оят).\nУшбу оятда эркакнинг оилани ҳимоя қиладиган қувватли бўлиши каби хусусиятлари туфайли ҳамда оила харажатлари учун ўз мол-мулкидан сарф қилиши сабабли аёли устидан бошлиқ бўлиши хабар берилган.\nХулоса қилиб айтганда динимиз кўрсатмаларига риоя қилинган оилада эр-хотин ўртасида келишмовчиликлар кам бўлади. Чунки бу оила ҳаётда учрайдиган ташвишлар уни қимирлата олмайдиган мустаҳкам асос устига қурилган бўлади. Агар бирор тушунмовчилик бўлган тақдирда ҳам эр-хотин дарҳол уни бартараф этишга шошиладилар. Натижада бу оила меҳр-оқибат ва тинч-тотувлик ҳукм сурадиган фароғат масканига айланади. Чунки Аллоҳ таоло бу оиладаги эр хотин ўртасида иноқлик ва меҳрибонлик пайдо қилган бўлади:\n70100cookie-checkОила мустаҳкамлиги омиллариno\nОлдингиҚуш инида кўрганини қиладиКейингиТинчлик энг улуғ неъмат. Уйғун Ғофуров (Тошкент ислом институти ректори)


Ўзсаноатқурилишбанк раҳбари ўзгарди » Muzlik.uz - O‘zbekiston yangiliklari\nЎзсаноатқурилишбанк раҳбари ўзгарди\nСахи Сапармухамедович Аннакличев Ўзсаноатқурилишбанк бошқаруви раиси лавозимига тайинланди, дея хабар қилинди банк сайтида. Тайинловга қадар у ўтган йилнинг кузидан Ўзбекистон Миллий банки раисининг биринчи ўринбосари лавозимида ишлаб келаётган эди. Ўзсаноатқурилишбанкнинг аввалги раҳбари Азиз Воитов олдинроқ инвестициялар ва ташқи савдо вазирининг биринчи ўринбосари этиб тайинланди. Сахи Аннакличев (1975 й. т.) меҳнат фаолиятини 1996 йилда Марказий банкнинг Қорақалпоғистон бош бошқармасида валюта-иқтисод бўлими етакчи иқтисодчиси сифатида бошлаган. Сўнгги йилларда МБда турли лавозимларда фаолият кўрсатди, Халқ банки раҳбари ўринбосари бўлди, Вазирлар Маҳкамасида департаментлардан бирига раҳбарлик қилди.\nТашқи иқтисодий фаолият миллий банки бошқаруви раисига биринчи ўринбосар тайинланди


ЮНИСЕФ Жасурбек Иброҳимов воқеаси бўйича баёнот берди - 09.06.2017, Sputnik Ўзбекистон\nЮНИСЕФ Жасурбек Иброҳимов воқеаси бўйича баёнот берди\nЮНИCEФ болаларга нисбатан зўравонликнинг барча турларига, жумладан, таълим муассасаларида безориликка қарши курашда ҳукуматнинг саъй-ҳаракатларини... 09.06.2017, Sputnik Ўзбекистон\nЮНИCEФ болаларга нисбатан зўравонликнинг барча турларига, жумладан, таълим муассасаларида безориликка қарши курашда ҳукуматнинг саъй-ҳаракатларини қўллаб-қувватлашга тайёрлигини билдирди\nТОШКЕНТ, 9 июн — Sputnik. Шу йилнинг 1 июнь куни Тошкентдаги Боровский номидаги тиббиёт коллежи ўқувчиси Жасурбек Иброҳимов жанжал вақтида оғир жароҳат олиш оқибатида вафот этганди.\nЮНИСЕФ ташкилотининг Ўзбекистондаги ваколатхонаси раҳбари Саша Грауманн мазкур воқеа юзасидан баёнот берди.\n"1 июнь куни фожиали тарзда вафот этган Тошкент тиббиёт коллежи ўқувчиси 17 ёшли Жасурбек Иброҳимов оиласига чуқур ва самимий таъзия изҳор этамиз. Ўқув муассасаларидаги қўрқитиш ва безорилик дунё миқёсида борган сари ташвишли муаммога айланиб бормоқда ва ҳар куни турли жойларда болаларни зўравонлик қурбонларига айлантирмоқда.\nКўплаб одамлар ўқув муассасаларидаги болаларга нисбатан зўравонликдан кўз юмади. Зўравонликка учраган болаларнинг аксариятида бу ҳақда очиқ гапириш учун ишонч ва катталар билан ўз хавфсизлигини таъминлаш учун гаплашиш механизми мавжуд эмас.\nБундай ҳолатларни ҳал этиш учун ўқитувчи ва ота-оналарни ўқитиш, болаларни зўравонликнинг барча турларидан ҳимоя қилувчи одоб-ахлоқ қоидаларини ишлаб чиқиш ва уларга амал қилишни таъминлаш каби йўллар мавжуд.\n8 Июн 2017, 18:32\nТенгдошлар орасида жисмоний ва оғзаки шакллардаги безорилик турли мамлакатларда кенг тарқалган. Хўрлаш ва ижтимоий жиҳатдан ажратиш сингари билвосита безорилик ҳам болаларни хавф остига қўяди. Безорилик хулқ-атвори кўпинча жамиятда муайян гуруҳларга нисбатан устунлик, иснод ва камситишни акс эттиради.\nВақт ўтиши билан ижтимоий динамика ўзгариши ҳамда интернет ва уяли телефон сингари ахборот ва коммуникация технологияларидан фойдаланиш ўсиб бораётгани боис болалар тобора хўрлашнинг янги шаклларига тобора дуч келмоқдалар.\nЮНИCEФ безорилик ва қўрқитиш муаммосини ҳал этишда кўпгина мамлакатларга ёрдам бермоқда. Қуйидаги олти стратегия самарали эканлиги кўпгина мамлакатларда ўз исботини топди: 1) ота-оналар, васийлар ва оилаларни қўллаб-қувватлаш; 2) болалар ва ўсмирларга хавф-хатар ва таҳдидларга қарши курашишни бошқаришда ёрдам бериш; 3) зўравонлик ва каситишни рағбатлантирувчи қараш ва ижтимоий меъёрларни ўзгартириш; 4) ўқитувчилар ва ҳокимият органлари вакилларини болаларга тегишли хизмат кўрсатиш борасидаги салоҳиятини ошириш; 5) болаларни ҳимоя қилувчи қонун ва сиёсатни амалга ошириш; 6) маълумотларни йиғиш ва таҳлил қилиш.\nЮНИCEФ болаларга нисбатан зўравонликнинг барча турларига, жумладан, таълим муассасаларида безориликка қарши курашда ҳукуматнинг саъй-ҳаракатларини қўллаб-қувватлашга тайёр", дейилади ташкилот баёнотида.


Беларусь президенти Александр Лукашенконинг ўғиллари унинг ўрнини эгаллашга тайёрланмаяптилар. Бу ҳақда журналистларга 2020 йилга белгиланган президент сайловларига изоҳ бериш вақтида Лукашенконинг ўзи маълум қилди.\n“Менинг бирорта фарзандим ҳокимиятнинг топширилишига тайёрланмаяпти”, деб айтган Беларусь етакчиси.\nМамлакатни 25 йилдан бери бошқариб келаётган Лукашенко гўёки ҳокимиятни топширишга тайёргарлик кўрилаётгани ҳақида интернетда тарқалган гапларга ишонмасликка ва бунга фарзандларини “аралаштирмасликка” чақирган.\nЛукашенконинг таъкидлашича, у “унинг буйруқларини бажарадиган, ишлашни хоҳлайдиган ва уни эшитадиган” амалдорларга катта умид боғлайди. Беларусь етакчиси бош вазир, бош вазир ўринбосарлари ва вазирларга “агар уни эшитишмаса, яхшиси папкаларини йиғиштириб, сайловлар ўтадиган йилни кутиб ўтирмай дарҳол кетишлари маъқулроқ бўлишини” айтган.\nЛукашенконинг 3 нафар ўғил фарзанди бор: Виктор (1975 йилда туғилган), Дмитрий (1980 й.) ва Николай (2004 й.). Айни вақтда Лукашенконинг тўнғич ўғли Виктор Беларусь президентининг миллий хавфсизлик бўйича ёрдамчиси, хавфсизлик кенгаши аъзоси ҳисобланади. Беларусь етакчисининг ўртанча ўғли Дмитрий эса “Президент спорт клуби” жамоат бирлашмаси марказий кенгаши раҳбари лавозимини эгаллайди. Лукашенконинг “кенжатойи”, унга мунтазам ҳамроҳлик қилувчи 15 ёшли Николай ҳали мактабда ўқийди.


Россия ва Ўзбекистон Марказий банклари вакиллари учрашуви\nРоссия банки раиси ўринбосари Ўзбекистон сўми дизайнини юқори баҳолади\nРоссия ва Ўзбекистон Марказий банклари вакиллари ўзаро тажриба алмашишдан манфаатдор эканликларини билдирдилар.\nТОШКЕНТ, 29 ноя - Sputnik. Ўзбекистон Марказий банкида Россия банки раисининг ўринбосари Михаил Алексеев билан учрашув бўлиб ўтди, деб хабар қилмоқда МБ матбуот хизмати. Шунингдек, сўнгги йилларда Россия Федерациясида пул муомаласининг асосий кўрсаткичларини тақдим этди. Хусусан, Россияда чиқарилаётган пул маблағлари ва тангалар сони йил сайин ортиб бораётгани қайд этилди. Россия ва Ўзбекистон Марказий банклари вакиллари муҳокама қилинган масалалар юзасидан тажриба алмашишдан манфаатдор эканликларини билдирдилар. Маълумот учун, Ўзбекистон ва Россия савло сотиқ муносабатлари 5 млрд долларга яқинлашган. Ўзбекистон президенти Шавкат Мирзиёев Россияга ташрифи давомида йил охирида ушбу рақам 7 миллиарддан ошиши ҳақида айтиб ўтган эди. Ушбу рақамлар икки давлат орасидаги иқтисодий муносабатлар олдин қайд этилмаган юқори даражага чиқаётганидан дарак беради.\nўзбекистон, марказий банк, россия\n13:04 29.11.2021 (янгиланди: 13:07 29.11.2021)\nТОШКЕНТ, 29 ноя - Sputnik. Ўзбекистон Марказий банкида Россия банки раисининг ўринбосари Михаил Алексеев билан учрашув бўлиб ўтди, деб хабар қилмоқда МБ матбуот хизмати.\nУчрашувд меҳмон Ўзбекистон Республикаси Марказий банкининг пул белгиларини муомалага чиқариш борасидаги ютуқларини алоҳида таъкидлаб, мавжуд купюралар дизайнини юқори баҳолади.\nШунингдек, сўнгги йилларда Россия Федерациясида пул муомаласининг асосий кўрсаткичларини тақдим этди. Хусусан, Россияда чиқарилаётган пул маблағлари ва тангалар сони йил сайин ортиб бораётгани қайд этилди.\nРоссия ва Ўзбекистон Марказий банклари вакиллари муҳокама қилинган масалалар юзасидан тажриба алмашишдан манфаатдор эканликларини билдирдилар.\nМаълумот учун, Ўзбекистон ва Россия савло сотиқ муносабатлари 5 млрд долларга яқинлашган. Ўзбекистон президенти Шавкат Мирзиёев Россияга ташрифи давомида йил охирида ушбу рақам 7 миллиарддан ошиши ҳақида айтиб ўтган эди. Ушбу рақамлар икки давлат орасидаги иқтисодий муносабатлар олдин қайд этилмаган юқори даражага чиқаётганидан дарак беради.\n27 Ноябр 2021, 06:07


Тошкент шаҳри. Ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 3-5 даража совуқ, кундузи 3-5 даража илиқ бўлади.\nҚорақалпоғистон Республикаси, Хоразм вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10 даража совуқ, кундузи 2-7 даража илиқ бўлади.\nТошкент, Жиззах, Сирдарё, Самарқанд вилоятлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2-7 даража совуқ, кундузи 0-5 даража илиқ бўлади.\nҚашқадарё, Сурхондарё вилояти. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5 даража совуқ, кундузи 2-7 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Қор кўчиши хавфи бор. Шамол шарқдан 7-12 м/с тезликда эсади. Ҳарорат кечаси 5-10 даража, кундузи 2-7 даража совуқ бўлади.


“Олима” Уюшмаси қошида “Ёш олималар Академияси”ни ташкил этилган. Бундан мақсад ёш олима аёллар иштирокида мамлакат илмий салоҳиятини ривожлантиришга хисса кўшиш, турли илмий сохаларда фаолият олиб бораётган ёш тадқиқотчи хотин-қизларни қўллаб қувватлаш, ёш олималарнинг илмий сохада эришган ютуқларини халқаро миқёсда тарғиб этиш.\nУшбу тузилмага 2016 йил 4 февраль куни асос солиниб, фаолит дастури ишлаб чиқилди. Унинг фаолият йўналиши Бутунжахон Ёшлар академияси (Global Youth Academy) ҳамда унга аъзо 22 мамлакат (жумладан, Россия, Германия, Дания, Исроил, Латвия, Хиндистон, Египет ва бошқалар) тажрибаси ўрганилган холда ишлаб чиқилди. Ёш Олималар Академияси ўз олдига қуйидаги мақсадларни кўяди:\nЁшлар ўртасида илм, фан, техника, технология соҳаларига ва илмий яратувчанлик йўналишига қизиқиш уйғотиш учун тарғибот ва илмий-тарбия ишларини йўлга қўйиш;\nИлмий коммуникация ва илмий ахборот алмашинувини йўлга қўйиш орқали ёш олималарга илмий соҳанинг кенг сарҳадларини очиб бериш, уларни ўзаро ахборот алмашинувини йўлга қўйиш орқали бирлаштириш;\nИлмий билимлар алмашинуви ҳамда илмий ютуқлар тарғиботини амалга ошириш учун худудий ва халқаро хамкорликни йўлга қўйиш.\nЁш Олималар Академияси вазифалари қаторида эса, қуйидагиларни келтириш лозим:\n«ОЛИМА» профессионал тармоғини яратиш орқали илмий коммуникацияни йўлга қўйиш;\nЁш олималарнинг илмий доираларда тарғиб этиш учун турли илмий сохалар бўйича уларнинг маълумотлар базасини ташкил этиш;\nИлмий сохада ворисийлик ҳамда давомийликка эришиш мақсадида ёш тадқиқотчиларни етук олим ва олималарнинг Илмий Мактабларида иштирокнини таъминлаш;\nЎз салоҳиятини кўтариш мақсадида ёш олималарнинг турли сохалар бўйича билимларини оширишга кўмаклашиш;\nТури мамлакатларда илмий фаолият олиб бораётган ўзбекистонлик олима аёллари ўртасида ахборот алмашинувини йўлга қўйиш;\nХалқаро илмий журналлар ва тўпламлар учун илмий мақолалар тайёрлаш бўйича ахборот кўмагини бериш (моддий қўмакдан холи равишда);\nХалқаро ва миллий илмий дисскусия ва муҳокамаларда иштирок этиш мақсадида ахборот кўмагини амалга ошириш;\nМиллий ва халқаро миқёсда ёш олималаримиз ютуқларини тарғиб этиш.\nАкадемияга аъзолик ёш тадқиқодчиларга ташкилотнинг барча йўналишларида иштирок этиш ва профессионал коммуникацион тармоққа бирлашиш имконини беради. Академияга 40 ёшгача бўлган илмий изланувчилар, тадқиқодчилар, олима аёллар аъзо бўлиши мумкин.\nБугунги кунда Академиянинг фаолият дастури уч йўналишни қамрашга қаратилган:\n– Коммуникация. Бунда асосий эътибор “Ёш олима” профессионал тармоғини яратишга, ёшларга консультатив кўмак бериш орқали ахборот ва билим алмашинувини йўлга қўйишга, фикрлар алмашинувини йўлга кўйиш учун дискуссион клуб вва очиқ лекцияларни ташкил этишга ҳамда ёш олималарнинг ўзаро хамкорлигининг самарасини янада ошириш мақсадида биргаликда маданий тадбирларда иштирок этишига қаратилади.\n– Таълим. Бунда ёшларнинг ўз илмий салохиятини оширишларига эътибор берилган бўлиб, етук олима аёлларнинг илмий мактабларида иштирок этиш, ёш қизларни илмга қизиқтириш мақсадида “Қизиқарли илм-фан” таълимий тренингларини ташкил этиш, ёш олималарнинг шахсий сифатлари ва салоҳиятини ошириш мақсадида турли таълимий тренингларни ташкил этиш (шу жумладан, академик инглиз тили даражасини кўтаришга қаратилган семинарлар, психологик тренинглар ва бошқа) диққат марказидаги фаолиятлардан саналади.\n– Халқаро хамкорлик. Энг муҳим йўналишлардан саналган ушбу йўналиш доирасида халқаро миқёда илмий фаолият олиб бораётган олималар билан хамкорликни ўрнатиш, хорижий ешлар академиялари билан хамкорликни йўлга қўйиш, ёш олималарни халқаро конференция ва формуларда иштироки учун ахборий кўмак беришга (моддий қўмакдан холи равишда) урғу берилади. Айни пайтда “Олима” Уюшмаси OWSD -Ривожланаётган мамлакатлар олима аёллари бутунжаҳон ташкилоти (The Organization for Women in Science for the Developing World) ҳамда GYA – Бутунжаҳон Ёшлар Академияси (Global Youth Academy) каби нуфузли халкаро ташкилотларга аъзо бўлган бўлиб, 2016 йил май ойида Нидерланд мамлакатида Бутунжахон Ёшлар Академияси конгресида Узбекистон аъзо сифатида иштирок этди. Ушбу халқаро ташкилотлар ахборот базасидан фойдаланган холда бугун ёш олим ва олималарга хориж илмий институтларида малака ошириш учун стипендия ва стажировкалар борасида маълумот берилиб борилмоқда.\nСафимизга кушилиш учун илтимос, мана бу онлайн-анкета шаклини тўлдириш лозим.


12 феврал 2021, 15:54\nИИБ одамлар билан онлайн мулоқот қиладиган дастур яратиш керак — президент\nШавкат Мирзиёев ички ишлар бошқармалари одамлар билан боғланиб, мулоқот қила оладиган дастурий таъминот яратиш кераклигини таъкидлади. «Ҳозир ҳамма телефонда, ижтимоий тармоқларда. Одамларни ички ишлар бўлимига чақирадиган ёки қоғоздаги мурожаатини кутиб ўтирадиган замон ўтиб бўлди», — деди президент.\n10 феврал 2021, 17:57\n«Давлат дастурини бажармаган раҳбарлар ишдан бўшатилади» — президент\nПрезидент Давлат дастури бўйича йиғилишда бош вазирга топшириқ бериб, «ҳар ой давлат дастурини бажармаган раҳбарларни ишдан бўшатишини» айтди.\n9 феврал 2021, 10:43\nАндижон вилоятида $1,4 млрд, Тошкент вилоятида $1,6 млрдлик инвестиция лойиҳалари амалга оширилади\nАндижон вилоятида трикотаж маҳсулотларини ишлаб чиқарувчи 126 миллион евролик тўқимачилик комплекси ишга туширилади. Тошкент вилоятида велосипедлар ишлаб чиқарилади. Шу ва бошқа инвестиция лойиҳалари президентга тақдимот қилинди.\n5 феврал 2021, 12:01\n«Ижро ҳокимиятидан фарғонача эмас, аччиқроқ талаб қилиш керак» — Шавкат Мирзиёев\nШавкат Мирзиёев Халқ депутатлари Фарғона вилояти кенгаши йиғилишида депутатлар ижро ҳокимиятидан етарлича талаб қилмаётганлигини таъкидлади. «Ижро ҳокимиятидан фарғонача эмас, сал аччиқроқ талаб қилишларингиз зарур», деди давлат раҳбари.\n4 феврал 2021, 10:52\nШавкат Мирзиёев Фарғонага ташриф буюради\nПрезидент Шавкат Мирзиёев янги лойиҳалар билан танишиш учун Фарғона вилоятига жўнаб кетди.\n3 феврал 2021, 09:00 1\n«Рақобатсиз натижа бўлмайди». Президент партия раҳбарлари билан учрашди\n«Биз мамлакатнинг иқтисодий-ижтимоий ҳаёти билан боғлиқ деярли барча масалаларни президент ҳужжатлари билан тартибга солишга мажбур бўляпмиз», — дея таъкидлади президент сиёсий партия раҳбарлари билан учрашувда. Унинг сўзларига кўра, депутатлар ташаббуси билан таклиф этилган қонунлар сони «бармоқ билан санарли».\n2 феврал 2021, 10:29\nТошкентнинг «Эски шаҳар» ҳудудида Миллий савдо шаҳарчаси барпо этилади\n10 та йирик тижорат банки томонидан умумий қиймати 1,5 млрд доллар бўлган лойиҳалар тақдим этилди. Асака банки иштирокида Тошкент шаҳрининг «Эски шаҳар» ҳудудида савдо шаҳарчаси барпо этилиши, Ўзсаноатқурилишбанк томонидан эса «Ургут» да умумий қиймати 100 млн доллардан ортиқ лойиҳани амалга оширилиши режалаштирилмоқда.\n27 январ 2021, 20:13\nШавкат Мирзиёев бош прокурор Ниғматилла Йўлдошевга туманлар бўйлаб коррупция сабабларини ўрганишни буюрди. «Сувга, светга шунча қарз олинди. Ҳамма жойда ўғирлик. Мактаб, коллежлар қурилишида ҳам. Ҳамма жойда коррупция», — таъкидлади давлат раҳбари.\n27 январ 2021, 19:29\n27 январ 2021, 19:09 1\n27 январ 2021, 17:45


Эчки боқиш ва кўпайтиришнинг фойдаси - Agronet.uz интернет портали\nМуаллиф Агроном 11.08.2018\nЭчкичилик ҳам чорвачиликнинг сердаромад ва серпушт тармоғи ҳисобланади. Бу тармоқ, халқ хўжалиги учун қимматли тивит, гўшт, тери ва сут маҳсулоти етиштириб беради. Эчкилардан олинадиган тивит нозиклиги, майинлиги, енгил ва пишиқлиги ҳамда чидамлилиги билан бошқа турдаги тивитлардан устун туради. Бундай тивит асосан ангор зот ва бошқа сержун эчкилардан олинади. Улар тивитининг узунлиги 9-12 см, айрим ҳолларда 20-25 см га етади. Улардан қимматбаҳо рўмол, трикотаж кийимлар, гилам ва ҳоказолар тайёрланади. Эчки терисидан камар, ҳар хил оёқ кийимлар тайёрланади. 1,5-3 ҳафталик эчки болаларининг мўйнасидан кийим бош тикиш мумкин.\nЭчки сути ҳам севиб истеъмол қилинади. Сути таркибида 87,2 фоиз сув ва 12,8 фоиз қуруқ моддалар бўлади. Унинг таркибида фосфор ва кальций ҳам кўп бўлади.\nЭчки сути айниқса ёш болалар ва ошқозон касалига чалинган кишилар учун шифобахш ичимлик ҳисобланади.\nЭчки гўшти сифатига кўра қўй гўштига яқин туради, тўйимлилиги бўйича унга тенг келади. Гўштга боқилган эчкилар 20-28 кг гўшт ва 4-6 кг ёғ қилади. Ахта қилинган такаларнинг гўшт чиқиши 50-55 фоизга боради. Эчки шохидан турли безакли буюмлар, туёғидан елим тайёрланади.\nЭчкилар асосий маҳсулотига кўра: серсут, сержун, сертивит ва дағал жунли қўш маҳсулдор бўлади.\nСерсут эчки зотлари (горкий, магрел ва рус зоти) МДҲ давлатлари ва Ўзбекистонда кенг тарқалган. Улар бир лактасия давомида ёғлилиги 3,5-4 фоиз бўлган 450- 550 кг, айрим рекордчилари 1000 кг гача сут беради.\nДағал жунли сержун эчки такасининг тирик вазни 55-60 кг атрофида бўлади ва 2-2,5 кг жун беради. Урғочиларининг вазни 35-45 кг ва жун микдори 1-1,5 кг атрофида бўлади. Улар ташқи муҳит шароитига анча чидамли бўлади.\nСержун ва сертивит эчкилар кўплаб турли минтақаларда боқилади. Сержун эчкилар Тожикистон, Туркманистон, Қозоғистон ва Ўзбекистоннинг Поп туманида боқилади.\nРеспубликамизнинг Чуст туманида боқилаётган ангор зот сержун ва сертивит эчкилар. Бу минтақада асосан ангор зот эчкилар боқилиб, уларнинг такалари 56 кг вазнга эга, йилига узунлиги 32 см келадиган 6 кг жун берса, урғочилари 32 кг вазнли, у шу узунликдаги жуни 3 кг келади.\nЭчкиларнинг серпуштлиги зотига кўра турлича бўлади. Умуман, ўртача ҳар 100 бош урғочи эчкидан 145-150 та улоқ олинади.\nҲозирги вақтда эчкилар асосан меҳнаткашларнинг якка хўжаликларида, уларнинг шахсий эҳтиёжларини қондириш учун боқилади ва бу кўрсатгич қарийб 80%ни ташкил этади.\nРеспубликамизнинг барча минтақа ва вилоятларида, айниқса тоғ, ҳамда тоғ яқинидаги хўжаликларда эчкичиликни ташкил этиш ва жадал усулда ривожлантириш катта халқ хўжалик аҳамиятига эга.


Адабиёт – бизнес эмас\nHome icon Бош саҳифа»Адабиётшунослик»Адабиёт – бизнес эмас\nБунга ҳам анча бўлиб қолди. Москвада нашр этиладиган ҳафталик газеталардан бирида (биздаги “Даракчи“га ўхшаган оммабоп нашр) америкалик адабиёт агенти, аниқроғи, маклери Лартон Блассингеймнинг “Адабиёт — бу бизнес“ деган мақоласига кўзим тушиб қолди. Лартон Блассингейм Американинг Бостон шаҳридаги кўзга кўринган, таниқли ишбилармон тадбиркорларидан бири экан. Унинг мақоласи Бостонда чиқадиган ойлик “Райтер“ (“Ёзувчи”) деган журналдан кўчириб олиб босилган эди.\nМақоланинг руҳи, асосий мақсади адибларга қандай қилиб кўпроқ пул ундириш, бойлик орттириш йўлларини топишда йўриқлар кўрсатишдан, маслаҳатлар беришдан иборат. “Адабиёт, аввало, бизнеснинг бир кўриниши, — дейди у. Адабий асарни у адабий маҳсулот деб тушунтиради. – Адабиётда истеъдодларнинг эмас, аксинча, ишнинг кўзини билганларнинг ошиғи олчи”, дея алоҳида таъкидлайди. Бу борада у ўзининг шахсий тажрибасини мисол тариқасида келтиради. У, асли, журналистика бўйича магистрлик илмий даражасига эга экан. Адабиёт агенти-маклери бўлгунга қадар газета ва журналларга кўплаб ҳикоялар, мақолалар ёзиб турган. Шу орқали танилган.\n— Адабий меҳнат, аввало, биржадаги талаб ва эҳтиёжларни синчиклаб ўрганиб боришдан, кузатиб туришдан иборат, — дейди у. — Бугун қандай асарларни кўпроқ ўқишяпти; қандай мазмундаги ҳикоя ва эсселарга, шеър ва поэмаларга эҳтиёж катта, кўп ҳақ тўланяпти? Шунга қараб ёзувчи ўзини кўрсатади, катта пул топади. Бойликнинг тагида қолиб кетади. Адиб истеъдоди, майл-иштиёқию, ижодий ниятларини мужассамлаштириб бозорга қаратиши лозим.\nБу борада журналистикадан кўра адабиёт билан шуғулланиш қулай, фойдали, — дея уқтиради у. — Битта мақола ёзаман, десанг факт ва маълумотлар аниқлигини, ҳаққонийлигини текшириш, тасдиқлаш талаб қилинади. Беллетристика ёзаман десанг бу хил машаққатларга дуч келмайсан. Беллетристикани тўқиб ташлаш учун кўп билимга эга бўлиш шарт эмас. Амазонка дарёси бўйидаги турмушни кўрмаган бўлсанг ҳам бир неча соат ичида у ҳақда мароқли воқеани тўқиб-бичиш оппа-осон нарса. Ортиқча даҳмазага дуч келмайсан. Фақат, сенсацион — шов-шувли бир гап топсанг кифоя.\nБулар — Блассингэйм қарашларининг бир қирраси. Яна у ёзувчининг шон-шуҳрат топишини, одамлар муҳаббатини қозонишини шунчаки оддий, тасодифий бир нарса, деб билади. Ишқ-муҳаббат ҳангомаларими, қўйди-чиқди хархашаларими, кўпчиликнинг диққат-эътиборини михлаб оладиган шов-шувли воқеа-ҳодиса топсанг бас, кўз очиб юмгунча миллионер бўлиб қолишинг ҳеч гап эмас. Фақат бозордан кўз-қулоқ бўлиб турсанг бас. Омаднинг ўзи, пул-бойлик, мартаба дейсанми, барчаси бир йўла бўйнингга осилиб олганлигини пайқамай ҳам қоласан. Энг муҳими, матбуотда бозори чаққон гапни тутиб олсанг, қўлдан чиқармасанг бўлгани. Қарабсанки, пичоғинг мой устида...\nБулар адабиёт агенти-маклери Блассингеймнинг ўз шахсий тажрибасидан келиб чиқиб ёзувчиларга кўрсатаётган марҳаматли маслаҳатлари. Давр, жамият, ижтимоий воқеликнинг кечиш нишабига қараб адабиёт ҳақидаги тасаввур ва тушунчалар, вазифалар ҳам тусланиб, ўзгариб бораркан. Шўро мафкураси адабиётни ўз дастёрига айлантириб олганди. Адабиёт, бу — ғоялар, нуқтаи назарларнинг кураш майдонидир, дея сиёсатнинг карнайчиси деб билганди. Бугунга келиб адабиёт бизнеснинг — пул-бойлик орттиришнинг самарали шаклларидан бири, деган қарашлар ҳам пайдо бўлди. Албатта, америкалик адабиёт агентининг нуқтаи назарлари ҳамма учун бирдек тааллуқли эмас. Лекин унинг таъсири сезиларли, кўримли.\nБиздаги адабий ҳаётда ҳам шунга яқин ҳолатлар болалаб бораяпти. Хусусан, нафақат адиблар, умуман, аксар зиёлилар асар ёзиш, нашр қилиш ва китоб савдоси билан ўзлари шуғулланишга мажбур бўлмоқда. Китоб ўқиб китоб ёзадиган, оқ қоғозни қоралайдиган қаламкашлар кўпайди. Ҳаётда ҳеч бир ҳолат соф ижобий ёки турган-битгани салбий бўлмас экан. Салбий деган нарсамизда ижобий жиҳатлар бўлиши ва ёки, зўр-қойил деб мақталган нарсанинг сочидан тирноғигача нохуш бўлиши мумкин экан.\nШу ўринда устоз сўз санъаткорларининг бадиий-эстетик тажрибалари беихтиёр ёдингга тушади. Хусусан, Абдулла Қодирий умр бўйи бор-йўғи иккита роман (“Ўткан кунлар”, “Меҳробдан чаён”), битта қисса (“Обид кетмон”) ёзибди. Ойбек эса, кун-тун заҳмат чекиб, уч-тўртта роман (“Қутлуғ қон”, “Навоий”, “Улуғ йўл”), битта қисса (“Болалик”)ни эл-юрт ўқиши учун лозим кўрибди. Абдулла Қаҳҳордек сўз заргари насрда умр бўйи тер тўкиб, иккита роман (“Сароб”, “Қўшчинор чироқлари”) билан битта қиссасини (“Ўтмишдан эртақлар”) кенг омма назарига ҳавола қилибди. Бу нарса уларнинг уддалай олмаганидан эмас, аксинча ўз ижодига, адабиётга, сўз маданиятига ниҳоятда масъул муносабатда бўлганлиги оқибатидир, қутлуғ самарасидир. Бугунги кунда ушбу ёруғ ҳодисанинг тескарисини кўриб кўнглинг оғрийди; дилинг ачишади. Китоб деган муқаддас тушунча йўқолиб бораяпти; у оддий товарга, бозорбоп маҳсулотга айланди. Туйғулар тарбиясига, кўнгиллар маърифатига хизмат қиладиган эзгу сўз ўрнини пул, бойлик, шахсий манфаатдорлик эгаллади. Бозор адабиёти бозор тушунчасининг ҳам кенг палак ёзишига олиб келди. “Адабиёт ҳам аслида бизнеснинг бир тури, кўринишидир”, деган гап қоида тусини оляпти.\nКитоб расталари турли хил мавзудаги ва жанрлардаги асарлар билан лиммо-лим. Шеърий китоблару достонлар, трилогияю тетралогия намуналари дейсизми, саргузашт-детектив ёки фантастика, мемуар адабиёти намуналарини истайсизми, барча-барчасидан бор. Мумтоз адабиётимиз, жаҳон классикаси, диний мерос намуналарими, ҳаммасидан муҳайё.\nМуҳтарам Юртбошимизнинг нашриётларга берилган тўла эркинлик ҳақидаги фикрлари ғоят аҳамиятлидир: “... фақат иқтисодий манфаат ортидан қувиб бадиий жиҳатдан заиф, миллий маънавиятимиз, қадриятларимизга тўғри келмайдиган, адабиётнинг обрўсини туширадиган китоблар нашр этилишига йўл қўймаслик керак”. Ушбу дил сўзларидан англашиляптики, адабиёт бизнес эмас. Уни пул-бойлик орттириш воситасига айлантирмаслик зарур, деган миллатсеварлик мужассамлашган. Адабиёт кишилик жамиятлари маънавиятини бойитадиган, бир-бирларига таъсир кўрсатадиган, ҳамкор-ҳамнафасликда жаҳон тамаддунига хизмат қиладиган тенгсиз қадрият. Шу жиҳатдан бадиий баркамол асар адабий маҳсулот эмас, боқий қадриятдир. Истеъдодлар жамиятнинг маънавий-ахлоқий, интеллектуал савияси учун масъул шахс. Зеро, истеъдод Оллоҳ юқтирган, бандасининг кўнглига солган нур.\nИстеъдодлар даражаси яратилган асарлари бадиияти билан белгиланади. Башарият тарихида барча даврлар, жамиятлар, динлар ва маданиятларга бирдек тааллуқли ҳақиқатлар бўлмаганидек, сўз санъатида сайланмалар, танланган ҳамда мукаммал асарлар мажмуини тартиб беришда ягона мезонлар тизимини учратиш қийин. Сабаби, камёб истеъдодлар қанчалик бетакрор бўлса, уларнинг жаҳон бадиияти тарихини безаб келаётган ноёб асарлари ҳам бир-бирини такрорламайдиган, қайталанмайдиган ҳодисалардир.\nБиргина мисол. Буюк рус адиби Лев Толстой саксон икки йил умргузаронлик қилди. Юз йиллик юбилейига бағишланган тўқсон жилдлик мукаммал асарлари 1928 — 1958 йиллар мобайнида нашр этилди. Унда Лев Толстой қаламига мансуб қалдирғоч битикларидан тортиб жаҳон халқлари кўнглини забт этган ҳикоялари, қиссалари, романлари, адабий-танқидий, публицистик мақолалари, қайдлари, суҳбатлари, адабий ўйлари, ёзишмалари, мактублари — барча-барчаси қамраб олинган. Ўзбек адабиётида Ҳамза Ҳакимзода Ниёзийнинг беш жилдлик, Ойбекнинг йигирма жилдлик мукаммал асарлари мажмуи чоп этилган. Уларда сўз санъаткорларининг адабий мероси тўлалигича жамланган. Хусусан, илк шеърларидан бошлаб драмалари ва романларигача, адабий лавҳаларидан суҳбат, мақола, қайдларигача бир неча вариантлари билан берилган. Улар Алишер Навоий номидаги Тил ва адабиёт институти ХХ аср адабиёти бўлими ходимларининг кўп йиллик серзаҳмат тадқиқотлари самарасидир. Ойбек ҳаётлик чоғида 50 йиллиги муносабати билан ўзи тартиб берган тўрт жилдликка шеър, поэма, романларининг қаймоғи киритилган эди.\nДемак, барча замонларда ҳам адабий асарлар учун бадиият бош мезон экан. Мутафаккир Белинскийнинг Пушкин асарлари таҳсилидан сўнг айтган бир гапи бор: буюк сўз санъаткорлари асарларидаги кемтиклар ҳам ибратли. Боиси, улар қандай ёзмасликка ўргатади.\nЭнди, кейинги йилларда адабий ҳаётимизда тўрт-бешта китоби чиқар-чиқмас икки-уч жилдлик сайланмаларни дўндириш русм бўлиб бораётгани хусусида. Аксарият хусусий, масъулияти чекланган нашриётлар “пул бўлса чангалда шўрва”, дегандек ҳўлу қуруқ машқлардан, қораламалардан иборат “асар”ларни муқовалаш билан овора. Яна китобларнинг бадиий, илмий савиясига нашриёт жавобгар эмас, деб қайд этиб ҳам қўйишади. Қизиқ, ғалати ҳолат. Така бўлсаям сут берсин, қабилида пул кетидан қувишдек рақобат ўнлаб нашриётлар аъмолига айланиб қолди. Китобларнинг бадиий-эстетик савиясини ноширлар ўз зиммасидан соқит қилса, адабий танқидчилик кўникиб қолгандек жим қараб турса, миллатнинг бадиий диди, жамиятнинг эстетик савияси учун ким жон койитади?!\nБу ҳол овози маҳалласидан ташқари чиқмайдиган маҳаллий “классик”ларнинг урчишига, болалашига олиб келмаяптими?! Ачинарлиси, босмахона бўёғининг ҳиди кетмасдан, остона ҳатлаб кўчага чиқмасдан, ўқувчи қўлига етиб бормасдан бурун бадиий саёз, тутантириғи йўқ бу хил китоблар, сайланмаю танланмалар эскириб қолмоқда. Бу ҳол санъатнинг тараққиёти, бадииятнинг такомили, маънавиятнинг камолоти хусусида фикрлашга ундайди. Боқийликка дахлдор бадиий қадриятлар закоси, юлдузи ёруғ китоблар салоҳияти ўйга толдиради. Тоғлар емирилади, чўққилар нурайди, юлдузлар сўнади. Ва лекин, боқий китоблар асрлар оша ёғдуларини таратиб, инсониятнинг маънавий-ақлий, ахлоқий камолотига хизмат қилиб келмоқда. Боиси, назаримда, ҳаётнинг азалий ва абадий масалалари хусусида жавоб излаш, бадиий образлар табиатига сингдирилган ҳолда ижтимоий-фалсафий, маърифий-эстетик, ахлоқий йўсинда жавоб топиш санъатида, умумлашма хулосалар чиқариш маданиятида юксак бадиият белгилари аёнлашади. Ота-боболар изидан шўлтиллаб юрма, лекин улар излаган нарсани сен ҳам изла, деган ҳикматнинг маъноси шунда бўлса керак. Зеро, ҳар бир давр, кишилик жамияти янги-янги масалаларни кўндаланг қўяркан, сўз санъаткори уларнинг бадиий-фалсафий ечимларини топишга бурчли, масъул. Санъат асарларининг бетакрорлиги сири ҳам шунда.\nАдабиёт — дин мисоли муқаддасдир. Унинг руҳониятларни поклашдек, маънавий-интеллектуал камолотга етаклашдек эзгу салоҳиятини, беқиёс кучи ва бетимсол қудратини “ҳою читти-гул”, дегандек арғимчоқ учишга — эрмакка алмаштирмаслик керак.\nИстеъдод ўз меҳнатига яраша, бадиий асар ўз салоҳиятига муносиб қадрланиши лозим. Йўқса, унинг куни турли хил маклер-даллолларга қолади. Бу эса, табиийки, адабий маҳсулот — макулатуранинг кўпайишига олиб келади. Бу хил чиқинди асарлар миллатнинг, жамиятнинг диди-савиясини туширади, холос. Асл адабиётга тиши ўтмайдиган савиясизликнинг урчишига олиб келади. Адабиёт — кўнгил очиш воситаси эмас. У кўнгилларни камол топтирадиган, туйғуларни тарбиялайдиган, шахс-миллат-жамиятнинг маънавий-ахлоқий ҳаёти асосларини мустаҳкамлайдиган бош омилдир.